(Rapport Uffiċjali u Rivedut)

Laqgħa Nru 1

It-Tnejn, 6 ta' Mejju 2013

Stampat fl-Uffiċċju tal-Iskrivan

Prezz €2.50

Laqgħa Nru 1

It-Tnejn, 6 ta' Mejju, 2013

Il-Kumitat iltaqa' fil-Palazz, il-Belt Valletta, fis-6.45 p.m.

THE CHAIRMAN (Onor. Chris Fearne): Ninforma lill-Membri li din il-laqgħa qed tiġi webcast, u allura, skont il-linji gwida stabbiliti, nistaqsi jekk hawnx xi oġġezzjonijiet.

(Onor. Membri: No) Għal din il-laqgħa ma setgħux jattendu l-Onor.

Silvio Schembri minħabba li jinsabu msiefrin, filwaqt li l-Onor.

Luciano Busuttil għal raġunijiet urġenti personali, u dawn qegħdin jiġu sostitwiti mill-Onor.

Deo Debattista u l-Onor.

Justyne Caruana, skont paragrafu 4 tal-Ordni Permanenti 120(b).

Il-Kamra ġiet informata b'dan.

Għandi l-pjaċir nilqagħkom għall-ewwel laqgħa f'din il-leġiżlatura tal-Kumitat għall-Affarijiet Barranin u Ewropej.

Ċert li bħali intom temmnu li l-kumitati permanenti tal-Kamra huma essenzjali għat-tħaddim tad-demokrazija parlamentari f'pajjiżna, u għaldaqstant nitlobkom tipparteċipaw b'mod impenjattiv u attiv f'dan il-Kumitat.

Qabel ma nibdew, ninforma lill-Kumitat li hawn talbiet sabiex ġurnalisti jiġbdu xi ritratti, u għaldaqstant nistaqsi hawnx permess?

Mela l-permess ingħata.

PREŻENTAZZJONI TA' KARTI

THE CHAIRMAN: F'din l-ewwel laqgħa, għandna xi xogħol amministrattiv x'isir bħalma jsir fl-ewwel laqgħa ta' kumitat f'kull leġiżlatura ġdida.

L-ewwel item tal-aġenda hija l-preżentazzjoni ta' numru ta' dokumenti, fosthom riżoluzzjonijiet li l-Parlament Ewropew jibgħat lill-parlamenti nazzjonali, li lista tagħhom ġiet mgħoddija lill-Membri, jiġifieri:

Kopja tad-diskors li l-iSpeaker għamel fil-Konferenza tal-iSpeakers tal-Parlamenti tal-Unjoni Ewropea, flimkien mal-konklużjonijiet tal-istess konferenza, li saret f'Ċipru bejn il-21 u t-23 ta' April 2013;

Riżoluzzjoni leġiżlattiva tal-Parlament Ewropew tat-12 ta' Marzu 2013 dwar il-proposta għal regolament tal-Parlament Ewropew u tal-Kunsill dwar linji gwida għall-infrastruttura tal-enerġija trans-Ewropea, u li jħassar id-Deċiżjoni Nru 1364/2006/KE (COM(2011)0658 – C7-0371/2011 – 2011/0300(COD)).

Riżoluzzjoni tal-Parlament Ewropew tat-12 ta' Marzu 2013 dwar ir-Rapport Speċjali tal-Ombudsman Ewropew rigward l-inkjesta tiegħu dwar l-ilment 2591/2010/GG kontra l-Kummissjoni Ewropea (l-Ajruport ta' Vjenna) (2012/2264(INI)).

Riżoluzzjoni leġiżlattiva tal-Parlament Ewropew tat-12 ta' Marzu 2013 dwar il-proposta għal regolament tal-Parlament Ewropew u tal-Kunsill dwar ir-regoli tal-kontabilità u l-pjani ta' azzjoni dwar l-emissjonijiet u l-assorbimenti tal-gassijiet serra li jirriżultaw mill-attivitajiet relatati mal-użu tal-art, mat-tibdil fl-użu tal-art u mal-forestrija (COM(2012)0093 – C7-0074/2012 – 2012/0042(COD)).

Riżoluzzjoni leġiżlattiva tal-Parlament Ewropew tat-12 ta' Marzu 2013 dwar il-proposta għal regolament tal-Parlament Ewropew u tal-Kunsill dwar mekkaniżmu għall-monitoraġġ u r-rapportar ta' emissjonijiet ta' gassijiet b'effett ta' serra, u għar-rapportar ta' informazzjoni oħra relatata mat-tibdil fil-klima fil-livelli nazzjonali u tal-Unjoni (COM(2011)0789 – C7-0433/2011 – 2011/0372(COD)).

Riżoluzzjoni leġiżlattiva tal-Parlament Ewropew tat-12 ta' Marzu 2013 dwar il-proposta għal regolament tal-Parlament Ewropew u tal-Kunsill dwar soluzzjoni online għat-tilwim tal-konsumaturi (Regolament dwar l-ODR tal-konsumaturi) (COM(2011)0794 – C7-0453/2011– 2011/0374(COD)).

Riżoluzzjoni leġiżlattiva tal-Parlament Ewropew tat-12 ta' Marzu 2013 dwar il-proposta għal direttiva tal-Parlament Ewropew u tal-Kunsill dwar is-soluzzjoni alternattiva għat-tilwim tal-konsumaturi u li temenda r-Regolament (KE) Nru 2006/2004 u d-Direttiva 2009/22/KE (id-Direttiva dwar l-ADR tal-konsumaturi) (COM(2011)0793 – C7-0454/2011 – 2011/0373(COD)).

Riżoluzzjoni leġiżlattiva tal-Parlament Ewropew tat-12 ta' Marzu 2013 dwar il-proposta għal deċiżjoni tal-Kunsill dwar l-assoċjazzjoni tal-pajjiżi u t-territorji barranin mal-Unjoni Ewropea ("Deċiżjoni dwar l-Assoċjazzjoni Barranija") (COM(2012)0362 – C7-0285/2012 – 2012/0195(CNS)).

Riżoluzzjoni leġiżlattiva tal-Parlament Ewropew tat-12 ta' Marzu 2013 dwar il-proposta għal Regolament tal-Parlament Ewropew u tal-Kunsill dwar it-tisħiħ tas-sorveljanza ekonomika u baġitarja tal-Istati Membri li jesperjenzaw jew ikunu mhedda b'diffikultajiet gravi fir-rigward tal-istabbilità finanzjarja tagħhom fiż-Żona tal-Ewro (COM(2011)0819 – C7-0449/2011 – 2011/0385(COD)).

Riżoluzzjoni leġiżlattiva tal-Parlament Ewropew tat-12 ta' Marzu 2013 dwar il-proposta għal regolament tal-Parlament Ewropew u tal-Kunsill dwar dispożizzjonijiet komuni għall-monitoraġġ u l-valutazzjoni tal-abbozzi tal-pjanijiet baġitarji u l-iżgurar tal-korrezzjoni tad-defiċit eċċessiv tal-Istati Membri fiż-Żona tal-Ewro (COM(2011)0821 – C7-0448/2011 – 2011/0386(COD)).

Riżoluzzjoni leġiżlattiva tal-Parlament Ewropew tat-12 ta' Marzu 2013 dwar il-proposta għal regolament tal-Parlament Ewropew u tal-Kunsill dwar Fondi Ewropej ta' Kapital ta' Riskju (COM(2011)0860 – C7-0490/2011 – 2011/0417(COD)).

Riżoluzzjoni leġiżlattiva tal-Parlament Ewropew tat-12 ta' Marzu 2013 dwar il-proposta għal Regolament tal-Parlament Ewropew u tal-Kunsill dwar il-Fondi ta' Intraprenditorija Soċjali Ewropej (COM(2011)0862 – C7-0489/2011 – 2011/0418(COD)).

Riżoluzzjoni tal-Parlament Ewropew tat-12 ta' Marzu 2013 dwar l-eliminazzjoni tal-istereotipi tas-sessi fl-UE (2012/2116(INI)).

Riżoluzzjoni tal-Parlament Ewropew tat-12 ta' Marzu 2013 dwar il-preparazzjoni tal-qafas finanzjarju pluriennali dwar il-finanzjament tal-koperazzjoni tal-UE mal-Istati Afrikani, tal-Karibew u tal-Paċifiku u l-Pajjiżi u t-Territorji extra-Ewropej għall-perijodu mill-2014 sal-2020 (il-11-il Fond Ewropew għall-Iżvilupp) (2012/2222(INI)).

Riżoluzzjoni tal-Parlament Ewropew tat-12 ta' Marzu 2013 dwar l-isfruttament aħjar tal-benefiċċji tal-miżuri ambjentali tal-UE: Nibnu l-fiduċja permezz ta' għarfien u rispons aħjar (2012/2104(INI)).

Riżoluzzjoni tal-Parlament Ewropew tat-13 ta' Marzu 2013 dwar il-konklużjonijiet tal-Kunsill Ewropew tas-7 u t-8 ta' Frar dwar il-Qafas Finanzjarju Pluriennali (2012/2803(RSP)).

Riżoluzzjoni leġiżlattiva tal-Parlament Ewropew tat-13 ta' Marzu 2013 dwar il-proposta għal regolament tal-Parlament Ewropew u tal-Kunsill dwar is-sistema Ewropea tal-kontijiet nazzjonali u reġjonali fl-Unjoni Ewropea (COM(2010)0774 – C7-0010/2011 – 2010/0374(COD)).

Riżoluzzjoni tal-Parlament Ewropew tat-13 ta' Marzu 2013 dwar il-kompożizzjoni tal-Parlament Ewropew fid-dawl tal-elezzjonijiet tal-2014 (2012/2309(INI)).

Riżoluzzjoni tal-Parlament Ewropew tal-13 ta' Marzu 2013 dwar l-abbozz tal-Kummissjoni li jimplimenta regolament li jemenda l-Annessi II u III tar-Regolament (KE) Nru 110/2008 tal-Parlament Ewropew u tal-Kunsill dwar id-definizzjoni, id-deskrizzjoni, il-preżentazzjoni, l-itikkettar u l-protezzjoni ta' indikazzjonijiet ġeografiċi ta' xorb spirituż (2013/2524(RPS)).

Riżoluzzjoni tal-Parlament Ewropew tal-14 ta' Marzu 2013 dwar valutazzjonijiet tar-riskju u tas-sikurezza ("stress tests") tal-impjanti tal-enerġija nukleari fl-Unjoni Ewropea u tal-attivitajiet relatati (2012/2830(RSP)).

Riżoluzzjoni tal-Parlament Ewropew tal-14 ta' Marzu 2013 dwar it-tisħiħ tal-ġlieda kontra r-razziżmu, il-ksenofobija u r-reati ta' mibegħda (2013/2543(RSP)).

Riżoluzzjoni tal-Parlament Ewropew tal-14 ta' Marzu 2013 dwar is-sitwazzjoni fl-Eġittu (2013/2542(RSP)).

Riżoluzzjoni tal-Parlament Ewropew tal-14 ta' Marzu 2013 dwar ix-xiri tal-logħob u l-korruzzjoni fl-isport (2013/2567(RSP)).

Riżoluzzjoni tal-Parlament Ewropew tal-14 ta' Marzu 2013 dwar is-sitwazzjoni fil-Bangladexx (2013/2561(RSP)).

Riżoluzzjoni tal-Parlament Ewropew tal-14 ta' Marzu 2013 dwar l-Iraq: is-sitwazzjoni tal-gruppi minoritarji, inklużi t-Turkomeni Iraqini (2013/2562(RSP)).

Rapport dwar il-kompożizzjoni tal-Parlament Ewropew fid-dawl tal-elezzjonijiet tal-2014, datat il-25 ta' Frar 2013 (A7-0041/2013).

ĦATRA TA' MEMBRI FUQ IL-GRUPPI TA' ĦIDMA

THE CHAIRMAN: L-item li jmiss huwa l-ħatra ta' numru ta' working groups li dan il-Kumitat ikollu bżonn biex jaħdem b'mod iżjed effiċjenti.

Il-working groups li kien hawn fil-leġiżlaturi ta' qabel jidher li kienu qegħdin jaħdmu sew u allura, bil-permess tagħkom, qed nipproponi li nużaw l-istess working groups u l-istess sistema.

Imbagħad naraw kif immorru.

Dan ifisser li jrid ikollna Working Group 1, li x-xogħol tiegħu jkun li jara d-dokumenti kollha li joħorġu mill-Unjoni Ewropea biex jew japprovahom, inkella jgħaddihom lill-working groups l-oħra.

Qed nipproponi li dawk id-dokumenti li għandhom x'jaqsmu ma' ekonomija u finanzi jgħaddu direttament lill-Kumitat Permanenti dwar l-Affarijiet Ekonomiċi u Finanzjarji, li għadu kif twaqqaf, filwaqt li dawk id-dokumenti li jkollhom x'jaqsmu ma' employment, social policy, health and consumer affairs qed nipproponi li jgħaddu direttament għand il-Kumitat Permanenti dwar l-Affarijiet Soċjali.

Dan ifisser li, apparti Working Group 1, ikun hemm bżonn ta' żewġ working groups oħra, cioè Working Group 2, li jkollu x'jaqsam mal-ġustizzja u l-intern, l-edukazzjoni, żgħażagħ, kultura u sport, filwaqt li Working Group 3 ikollu x'jaqsam mal-kompetittività, trasport, telekomunikazzjoni, enerġija, agrikoltura, sajd u ambjent.

Nipproponi li, jekk nistgħu, Working Group 1 naħtruh minn fost il-Membri ta' dan il-Kumitat.

Jien qed nipproponi li nitolbu lill-Whips biex jinnominaw membri fuq Working Groups 2 and 3.

Jekk taqblu, nipproċedu b'dan il-mod.

FRANCIS ZAMMIT DIMECH: Mr Chairman, nieħu l-opportunità biex nawguralek għall-ħatra tiegħek, u nżid ngħid li dak li qed tgħid jagħmel sens.

Fl-opinjoni tiegħi, dan huwa wieħed mill-iktar kumitati importanti tal-Parlament, u nawguralek il-ħidma t-tajba.

Naħseb li tkun ħaġa tajba li għal Working Groups 2 u 3 nagħtu l-opportunità biex jieħdu sehem membri minn dan il-Kumitat u, jekk imbagħad ikun jonqos membri oħra, allura wieħed jinforma 'l-Whips taż-żewġ naħat biex nagħtu opportunità lil membri oħra minn barra dan il-Kumitat biex jipparteċipaw fix-xogħol tagħna.

Ix-xogħol ta' Working Group 1 tant huwa marbut intimament ma' dak li nagħmlu f'dan il-Kumitat tagħna li tajjeb insegwu l-prattika ta' qabel li naħtru minn fostna stess.

THE CHAIRMAN: Peress li llum il-Membri min-naħa tal-Gvern fuq dan il-Kumitat kollha jinsabu indisposti jew imsiefrin, kont se nipproponi li naħtruhom fil-ġranet li ġejjin.

Jekk min-naħa tal-Oppożizzjoni għandkom diġà xi ismijiet, allura tistgħu tgħadduhomlna issa, jew inkella, jekk jista' jkun, sa tmiem din il-ġimgħa ħalli nibdew naħdmu kemm jista' jkun malajr, għax ix-xogħol qed jakkumula, peress li dan il-working group issa ilu kważi sitt xhur ma jiltaqa'.

Iċ-Chairperson ta' Working Group 1 inkun jiena stess bħala Chairperson tal-Kumitat dwar l-Affarijiet Barranin u Ewropej.

FRANCIS ZAMMIT DIMECH: M'għandix diffikultà li wieħed miż-żewġ Membri tal-Oppożizzjoni fuq Working Group 1 inkun jien.

Barra minn hekk, il-kollega tiegħi, l-Onor.

Jason Azzopardi, għandu esperjenza bħali bħala ex-Chairman fuq dan il-Working Group u, ġaladarba huwa qiegħed jaqbel, allura l-Membri tal-Oppożizzjoni lesti diġà.

PREŻENTAZZJONI MILL-MINISTRU GĦALL-AFFARIJIET BARRANIN DWAR IL-5+5 DIALOGUE

THE CHAIRMAN: Issa ngħaddu għall-item li jmiss, jiġifieri l-preżentazzjoni mill-Ministru għall-Affarijiet Barrnain dwar il-laqgħa tal-5 + 5 Dialogue li saret fil-Mawritanja.

GEORGE VELLA (Ministru għall-Affarijiet Barranin): Mr Chairman, nibda billi nifraħlek u nixtieqlek ħidma tajba f'dan il-Kumitat fejn jien kelli l-pjaċir u l-opportunità li naħdem fih sa mill-bidu nett tiegħu fi rwoli differenti.

Nista' nassigurak li dan huwa Kumtiat ta' importanza kbira, għalkemm ma tantx jagħmel headlines.

Jien nirrakkomandalek li tara li l-livell ta' dibattiti f'dan il-Kumitat jinżamm fuq il-livell li kien hemm qabel u, jekk jista' jkun, dejjem tagħmlu diskussjonijiet li jwasslu għal deċiżjonijiet meħuda b'kunsens milli b'votazzjoni.

Il-politika barranija tagħna m'għandhiex iġġib diviżjoni għax il-problemi l-kbar li fuqhom ġeneralment konna nieħdu partijiet differenti fil-passat issa għaddew, u għalhekk – stante li ma jinqalgħux xi affarijiet kbar mhux previsti – mil-lum 'il quddiem nippretendi li għandu jkun hemm politika ta' kunsens, politika ta' qbil, ħalli nsaħħu l-politika barranija tagħna.

Nilqa' lill-kollegi l-antiki, nies li fil-passat kienu anke jmexxu dan il-Kumitat bl-iktar mod abbli, u nilqa' wkoll lill-kollegi l-ġodda u nawguralhom ħidma tajba f'dan il-Kumitat.

Jien qed nipproponi li nagħmlu sistema fejn, kull meta nkun nista', niġi nirrelata ma' dan il-Kumitat.

Barra minn hekk, nixtieq ukoll li, meta jkun possibbli, qabel kull Foreign Affairs Council – li jiltaqa' fuq bażi ta' kull xahar – niġi f'dan il-Kumitat ħalli niddiskuti l-aġenda biex nieħu l-polz tal-Kumitat dwar is-suġġetti li jkunu se jiġu diskussi.

Dan mhux biex nintrabat b'dak li jiġi ddettat mill-Kumitat, imma biex niggwida ruħi bis-suġġerimenti li jsiru.

Nixtieq li meta nkun qed nirrappreżenta lil pajjiżna, nippreżenta l-kwadru kollu tal-opinjonijiet ta' dan il-Kumitat.

Mr Chairman, inti semmejt il-Laqgħa tal-5 + 5: imma, jekk tippermettili, xtaqt ngħid xi ħaġa żgħira fuq il-laqgħat kollha li kelli s'issa, ħalli nżomm lill-Kumitat aġġornat.

L-ewwel laqgħa li mort għaliha kienet tal-Gymnich, li saret Dublin taħt il-Presidenza Irlandiża.

Għal min huwa ġdid, il-Gymnich huwa laqgħa informali tal-ministri għall-affarijiet barranin, immexxija minn Catherine Ashton, EU High Representative of the Union for Foreign Affairs and Security Policy.

Dwar dan, xtaqt ikkonsultajt qabel ma' dan il-Kumitat, imma kien għadu mhux kostitwit.

Dan il-meeting kien jikkonċerna l-iktar il-kwestjoni tas-Sirja, li kienet u għadha ħafna fl-aħbarijiet.

Dik il-ħabta kien hemm attentat miftiehem sew bejn il-Foreign Ministers Ingliż William Hague u dak Franċiż Laurent Fabius biex jitneħħa l-embargo fuq l-armi lir-ribelli li hemm fis-Sirja.

Nista' ngħidilkom li ħadd ħlief dawn it-tnejn ma tkellem favur li jitneħħa l-embargo.

Kien hemm il-kompromess Ġermaniż, li jgħid li għandna niftħu idejna aktar rigward l-għajnuna umanitarja.

Kien hemm ukoll min beda jitfa' feelers u jitkellem dwar affarijiet military non-lethal, jiġifieri li tagħti affarijiet tal-militar, imma mhux biex b'mod li toqtol bihom bħal, pereżempju, night vision goggles u apparat ta' komunikazzjoni.

Però, l-iktar proposta ċara kienet dik Ingliża u Franċiża, li ġiet shot down kompletament.

Hemmhekk jien kelli l-okkażjoni niddikjara li bħala pajjiż qegħdin nirrikonoxxu lir-ribelli bħala sole legitimate interlocutors tal-poplu Sirjan.

Għaliex għamiltu dan?

Għamiltu għax kienet ġejja l-Laqgħa tal-5 + 5, fejn konna se nkunu l-uniku pajjiż mill-pajjiżi Ewropej li ma nkunux għadna rrikonoxxejna lir-ribelli Sirjani bħala sole legitimate representatives.

Kulħadd jaf li din kienet ikkwalifikata ftit fis-sens li dan ma jfissirx li għax tkun irrikonoxxejthom, allura se tibqa' tirrikonoxxihom dejjem; imma wieħed jista' jbiddel skont kif ivarjaw l-affarijiet.

Fil-fatt, sal-lum qegħdin naraw infiltrazzjoni kbira ta' partijiet estremisti Islamisti.

Konna konfortati mill-fatt li l-Arab League tat is-siġġu tas-Sirja lir-rappreżentanti ta' dawn ir-ribelli.

Għalissa dik hija s-sitwazzjoni.

Kien hemm dibattitu interessanti – u, biex inkun onest, jikkonvinċuk iż-żewġ argumenti – jiġifieri, min-naħa għaliex għandek tkompli tarma lir-ribelli ħalli b'hekk tagħtihom iċ-ċans li jwaqqgħu lill-President Assad u, min-naħa l-oħra, l-argument li jekk tarma r-ribelli se ttawwal il-gwerra u ma tagħtix ċans għad-diplomazija.

Argument li sar u li għamiltu jien ukoll kien li wieħed irid jara x'se jsir minn dawk l-armi kollha li hemm f'idejn in-nies u l-merċenarji wara li jitwaqqa' l-President Assad.

Iż-żewġ naħat konna qegħdin nagħmlu argumenti li jibbilanċjaw lil xulxin imma, at the end of the day, ġie deċiż li għalissa żgur li le.

Suġġett ieħor li ġie ttrattat fit-tieni sessjoni kien il-European External Action Service (EEAS) li huwa s-servizz diplomatiku tal-Unjoni Ewropea, fejn illum għandha xibka ta' diplomatiċi madwar id-dinja.

L-argument tagħna kien li aħna nixtiequ li nkunu rappreżentati iktar f'dan l-European External Action Service, għax inħossu li għandna diplomatiċi li huma kapaċi u għandhom esperjenza biżżejjed biex jokkupaw iktar postijiet.

Biss, is-sitwazzjoni hija dik li hi.

Aħna għamilna wkoll il-punt li nixtiequ li, barra li jkun hemm il-livell diplomatiku, jkun hemm ukoll il-livell konsulari, li bħala pajjiż żgħir għandna ħafna esperjenza f'dak is-servizz.

Aħna qegħdin nistiednu lir-Rappreżentant Għoli, Catherine Ashton, biex taħseb ħalli twessa' l-European External Action Service.

Dak huwa li kelli xi ngħid dwar il-laqgħa tal-Gymnich tal-Irlanda.

Imbagħad kien hemm il-5+5 Ministerial Meeting tad-19 ta' April 2013, li kienet l-għaxar laqgħa u li saret fil-Mawritanja.

Din kienet laqgħa interessanti fis-sens li hemmhekk ikollok għaxar ministri għall-affarijiet barranin ta' ħames pajjiżi min-North u ħames pajjiżi mis-South tal-Mediterran.

Kont nimmaġina li hija laqgħa iktar attiva, imma fil-fatt din hija laqgħa fejn pjuttost wieħed jagħmel il-pożizzjoni tiegħu u mbagħad tiġi adottata d-draft declaration.

Però, irrid ngħid li din isservi bħala opportunità kbira biex titkellem ma' ministri għall-affarijiet barranin ta' pajjiżi oħra li biex tikkuntattjahom normalment trid ħafna Note Verbales, mentri hemmhekk tagħmel jumejn taħbat magħhom.

Id-diskors tagħna kien li aħna qed nippromwovu djalogu reġjonali, u allura fakkart x'intqal fis-Summit ta' Malta, jiġifieri l-bżonn ta' djalogu, koperazzjoni u sinerġiji infrastrutturali bħal, pereżempju, il-League of Arab States, il-Parlament tal-Mediterran, u organizzazzjonijiet bħal dawn.

Għedt li hemm bżonn ta' ħsieb ġdid kif insaħħu lir-reġjun, u li hemm bżonn li nwessgħu d-djalogu bejn l-Unjoni Ewropea u l-Lega Għarbija.

Għaliex kont qed nagħmel dan?

Kelli f'rasi li nipprova nippromwovi kemm nista' l-uffiċċju li twaqqaf hawn Malta bejn il-European Union u l-League of Arab States li – irrid ngħid – dak iż-żmien twaqqaf bi ftit tqanżiħ min-naħa tal-Unjoni Ewropea għax ma tantx kienet eċitata fuqu, imma li jien ħassejt li għandi nerġa' nippromwovih f'dan l-irwol.

Jien għedt li l-European Union – League of Arab States Liaison Office s'issa ta assistenza elettorali, u anke għamel xogħol ta' osservazzjoni f'xi elezzjonijiet li kien hemm madwarna.

Fid-dibattitu, daħħalna kwestjonijiet ta' difiża, intern, migrazzjoni u trasport, u għedna li rridu nżidu oħrajn bħal għall-edukazzjoni, iż-żgħażagħ, l-impjiegi u l-ħolqien tax-xogħol.

Fil-fatt, jien bnejt id-diskors tiegħi fuq hekk.

Kont naf fuq xiex se jitkellem ħaddieħor: pereżempju, kien ċar li l-Ministru Franċiż Laurent Fabius kien se jitkellem fuq il-Mali, u dan għax pajjiżu kien għadu kif għamel intervent hemmhekk.

Varajt il-ħsieb li nestendu l-kunċett tal-Youth Guarantee li hemm fl-Ewropa f'dak li għandu x'jaqsam ma' edukazzjoni, training and retraining.

Iż-żgħażagħ ma jistgħux ma jagħmlu xejn, imma jridu jidħlu fis-sistema edukattiva jew fit-training jew retraining.

Ipprovajt nisħaq fuq l-importanza li rridu nagħtu liż-żgħażagħ li hemm fil-pajjiżi tal-Arab Spring li l-ewwel irribellaw għax ma kienx hemm opportunitajiet ta' xogħol, u issa, f'daqqa waħda, hemm it-tieni daqqa, dik tal-ekonomija nieżla 'l isfel għax mhux qed isir investiment minħabba l-instabbilità politika li hemm f'dawk il-pajjiżi.

Sħaqt kemm-il darba jekk wieħed jistax idaħħal din is-sistema għaż-żgħażagħ tal-Arab Spring, speċjalment f'dak il-perijodu bejn l-istudju u l-impjieg, għax wieħed irid joqgħod attent li dawn ma jiġux ittraskurati aktar, inkella jaqgħu vittmi tal-estremisti.

Sħaqt ukoll li anke l-5+5 tista' tagħmel użu mill-European Union – League of Arab States Liaison Office mhux biss għal għanijiet ta' sigurtà, imma wkoll biex inkunu nistgħu nagħmlu xogħol bħal dan li, fl-aħħar mil-aħħar, jevitalna ċerti problemi aktar 'il quddiem.

Hawnhekk għandkom kopja tal-Final Declaration.

Irrid ngħid li l-Final Declaration kienet diġà adottata, u bil-kemm kien hemm dibattitu fuqha, li ma kienx għas-Sotto Segretarju tal-Affarijiet Barranin Taljana.

Din kumbinazzjoni kienet miegħi fl-Airport, u ddiskutejna xi affarijiet li kien hemm dwar il-proċess tal-Middle East fejn qaltli ċar li kellha direttiva li ma riditx id-draft declaration kif kienet, u insistiet li għandna mmorru għad-diċitura eżatta li hemm fil-Malta Declaration.

Jien ma kelli l-ebda diffikultà li nagħmlu hekk u, kif tafu, il-Final Declaration titkellem fuq id-djalogu politiku, sigurtà u stabbilità reġjonali, issues soċjali u ekonomiċi, edukazzjoni, żgħażagħ, migrazzjoni u issues oħra.

Barra minn hekk titkellem ukoll dwar is-Sirja, il-Proċess tal-Paċi tal-Lvant Nofsani, il-Mali u – interessanti ħafna – ringrazzjament b'mod partikolari lill-Assemblea Parlamentari tal-Mediterran (PAM) li kienet rappreżentata fil-Mawritanja.

Fil-fatt, Sergio Piazzi, is-Segretarju Ġenerali tal-PAM, għamel intervent u tawh l-istess statura bħalma taw lil Fathallah Sijilmassi, Segretarju Ġenerali tal-Union for the Mediterranean, u kien hemm ħafna min kellu kliem ta' tifħir għall-irwol li tista' tilgħab l-Assemblea Parlamentari tal-Mediterran.

Wara, kelli l-okkażjoni li nkun fil-Lussemburgu għal-laqgħa tal-Foreign Affairs Council u hemmhekk, peress li d-Deputat Prim Ministru ma setax jattendi, ħadt sehem ukoll fil-General Affairs Council minfloku.

Is-suġġetti kienu varji, u fil-fatt kulma se nagħmel hu li nsemmilkom ftit minnhom, għax inkella nieħu ħafna ħin.

Il-General Affairs Council jiddiskuti affarijiet li għandhom x'jaqsmu mal-Unjoni Ewropea, jiġifieri mhux affarijiet barranin, u għalhekk jidħol fih id-Deputat Prim Ministru u Ministru għall-Affarijiet Ewropej, l-Onor.

Fil-General Affairs Council, l-iktar ħaġa li spikkat kienet il-Multi-Annual Financial Framework.

Hemmhekk, kienu qegħdin jiddiskutu wkoll proposta mill-Parlament Ewropew biex ikun hemm revision clause, jiġifieri, li fit-tieni jew fit-tielet sena tal-Financial Framework 2014/2020, jista' jkun hemm revision clause għar-raġuni li dan li qed jiġi diskuss u deċiż issa qed isir f'ċirkostanzi ta' awsterità, u allura qegħdin ngħidu li nagħmlu reviżjoni jekk kemm-il darba ċ-ċirkostanzi jitbiddlu.

Però, peress li ma kienx hemm klawsola li tgħidlek li tista' tirrevedi 'l fuq ukoll – mhux 'l isfel biss – aħna konna kontra tagħha għax kien se jkun hemm ċertu tip ta' inċertezza jekk, halfway through the Financial Framework period, ikollok tnaqqis minn dak li tkun ġejt imwiegħed minħabba l-commitments u l-ispejjeż li tkun dħalt għalihom.

Dik kienet l-iktar ħaġa importanti, għax imbagħad kien hemm affarijiet oħra li ma tantx kont interessat fihom.

Il-Foreign Affairs Council kellu aġenda ħafna iktar wiesgħa.

F'ħafna mill-issues għamilt intervention, imma mhux fuq kull ħaġa.

Il-proċedura hija li, ħafna drabi, Lady Catherine Ashton, ir-Rappreżentant Għoli għall-Affarijiet Barranin u Politika ta' Sigurtà – li tippresjedi l-laqgħa – tvara s-suġġett, imbagħad ikollok tour de table, fejn ikun hemm min qiegħed flagging the country's name biex jitkellem, però m'intix obbligat tintervjeni.

Is-suġġetti kienu jvarjaw ħafna: pereżempju, l-enerġija, l-Eastern Partnership, is-Southern Neighbourhood – fejn tkellmu fuq is-Sirja, il-Libanu u l-Eġittu, il-Mali, Myanmar, il-Western Balkans, kif ukoll il-Common Security and Defence Policy.

Se ngħid kelma żgħira fuq kull punt.

Fuq l-Enerġija, konna qegħdin nitkellmu fuq il-pipelines li se jġibu ż-żejt mill-Ażerbajġan, u kif dawn se jgħaddu mit-Turkija.

Ovvjament, din hija ta' interess għall-Ewropa, u hawnhekk jien ipprovajt niġbed l-attenzjoni fuq in-naħa t'isfel tal-Ewropa billi tkellimt rigward il-famuż pjan tal-Mediterranean Solar Plan, li jista' jipprovdi ħafna enerġija rinovabbli mix-xemx tad-deżert.

Rigward l-Eastern Partnership, kulħadd kien jaqbel li l-Ewropa tkompli taħdem kif qed taħdem ma' pajjiżi bħall-Moldova, il-Ġjorġja, l-Ażerbajġan u l-Ukrajna, li fil-preżent qed jiġu mħajra jidħlu fl-isphere of influence tar-Russja billi qegħda toffrilhom customs union u ħafna affarijiet oħra biex tiġbidhom lejha.

L-Ewropa hija inkwetata b'din il-kwestjoni, u allura qegħda tipprova kull mezz biex tħajjarhom jibqgħu orjentati lejn il-European Union, b'mod partikolari billi joffrulhom free trade areas u affarijiet bħal dawn.

Għalkemm wieħed għad irid jara din kif se tispiċċa, kien hemm qbil li l-Ewropa tagħmel minn kollox biex dawn il-pajjiżi tkompli żżommhom miġbudin lejha.

Rigward is-Southern Neighbourhood, reġa' rrepeta ruħu d-diskors li kien hemm fil-Gymnich dwar is-Sirja.

Il-Ministru Ingliż, William Hague, u dak Franċiż, Laurent Fabius, b'ċertu saħħa reġgħu pprovaw jikkonvinċu li hemm bżonn inneħħu l-embargo fuq l-armi.

Deher li kien hemm min qed ixaqleb lejn din il-verżjoni, għax mill-Gymnich tal-Lussemburgu jidher li l-affarijiet tbiddlu, tant li kien hemm min qal li bil-mod għandna nibdew iħallu ċerti affarijiet jidħlu.

Issa ħalliha li kulħadd jaf li hemm pajjiżi kbar li mhumiex qegħdin jgħinuhom apertament, imma qegħdin jagħmlu l-logistics kollha biex minn postijiet oħra deħlin l-armamenti għar-ribelli fis-south tas-Sirja.

Rigward il-Mali kien hemm update rigward x'qed jiġri hemmhekk, fejn ovvjament il-Franċiżi għandhom interess partikolari.

Fuq Burma – jew aħjar kif inhi magħrufa issa Myanmar – wieħed tkellem fuq it-tneħħija tas-sanzjonijiet kollha issa li kien hemm a softening peress li l-gvern daħħal miżuri demokratiċi.

Nafu li issa Aung San Suu Kyi qed tingħata ċ-ċans li taħdem, u allura kien hemm qbil li jitneħħew l-miżuri ristrettivi kollha li kienu imposti fuq dan il-pajjiż, ħlief għall-arms embargo.

Dwar il-Western Balkans, tkellmet Catherine Ashton, bniedma interessantissima u li aktar ma naraha iktar nifhem x'karattru għandha u għaliex għażluha għall-pożizzjoni li għandha, jiġifieri dik ta' Rappreżentant Għoli tal-Unjoni Ewropea fuq Affarijiet Barranin u Sigurtà.

Jiena u l-kollega tiegħi, l-Onor.

Francis Zammit Dimech, meta konna Ċipru kkummentajna kemm Catherine Ashton kienet kapaċi twieġeb fuq kwestjonijiet off the written script, u dak juri kemm is-suġġett tafu sew.

Catherine Ashton kienet għadha ġejja mis-suċċess tagħha dwar kif irnexxielha ġġib flimkien il-Kosovo u s-Serbja wara numru ta' interventi, liema problema kienet qegħda tfixkel liż-żewġ pajjiżi fil-mixja tagħhom lejn sħubija fl-Unjoni Ewropea.

Hemmhekk ħabbritilna li l-Kosovo u s-Serbja kienu ffirmaw ftehim bejniethom imma, b'umiltà kbira, qalet li dan mhux hi għamlitu imma Štefan Füle, Kummissarju għat-Tkabbir, meta kulħadd jaf li x-xogħol għamlitu Catherine Ashton.

Bejn wieħed u ieħor, dawk kienu l-punti ewlenin li tqajmu f'dawn il-laqgħat.

Il-laqgħa li jmiss tal-Kunsill hija għas-27 ta' Mejju u, kif kont qed ngħid lill-President ta' dan il-Kumitat, jekk jista' jkun nagħmlu laqgħa l-iktar tard, possibbilment fl-24 ta' Mejju, għar-raġuni li l-materjal u l-updates jibqgħu deħlin sa lejliet li wieħed jitlaq għal-laqgħa.

Jien nitlaq il-Ħadd u l-laqgħa tkun it-Tnejn, u allura l-aħjar li nagħmlu laqgħa jkun l-Erbgħa ta' qabel.

Issa, jekk hemm xi mistoqsijiet, lest li nirrispondihom.

THE CHAIRMAN: Grazzi.

Hawn xi mistoqsijiet jew kummenti?

L-Onor.

FRANCIS ZAMMIT DIMECH: Mr Chairman, ippermettili nibda jiena min-naħa tal-Oppożizzjoni, u se nibda b'kummenti aktar milli b'mistoqsijiet.

Jien se ngħaqqad il-punti kollha flimkien, ħalli ma noqgħodx nintervjeni kull darba.

Naturalment, għalija din hija l-ewwel darba li qed nipparteċipa f'dan il-Kumitat min-naħa tal-Oppożizzjoni.

Nibda biex nafferma li matul il-leġiżlatura l-oħra konna wasalna għal sitwazzjoni ta' bipartisan approach lejn il-politika barranija u Ewropea.

Naħseb li dan huwa mertu taż-żewġ naħat tal-Kamra għal dak li għamlu matul is-snin li għaddew, u dan jikkontrasta ma' meta kien hemm issue prinċipali ħafna fil-politika barranija fejn ma kienx hemm qbil dwarha.

Irrid nieħu l-opportunità biex niddikjara li min-naħa tal-Oppożizzjoni żgur hemm qbil totali fuq l-istand li ħa l-Gvern li r-ribelli Sirjani jkunu rikonoxxuti bħala the sole legitimate representatives.

Dan għaliex kien il-pass loġiku li jmiss nagħmlu, u fil-fatt, fil-leġiżlatura preċedenti jien diġà kelli l-opportunità niddikjara li konna prattikament qed nimxu mal-linja komuni tal-pajjiżi tal-Unjoni Ewropea, biex insejħilha hekk.

Wieħed jifhem id-diffikultà biex issir dikjarazzjoni bħal dik għax tkun tiddependi ħafna fuq kif l-oppożizzjoni Sirjana tkun komposta minn ħin għall-ieħor.

Però, dak huwa l-miminu tas-sinjali li għandu jingħata mill-pajjiżi Ewropej, u allura ma nistax ma nkunx kuntent li anke Malta qed tagħti dan is-sinjal, għaliex naħseb li lkoll naqblu li rridu nagħmlu l-pressjoni diplomatika kollha – u xi kultant iżjed minn hekk ukoll – fuq ir-régime ta' Assad.

Dan anke fid-dawl tar-ripressjoni kbira li qegħda ssir kontra setturi differenti tal-poplu Sirjan.

Nafu li kien hemm allegazzjoni ta' użu ta' armi kimiċi fl-imħawi, liema affarijiet huma preokkupanti ħafna.

Hemm xi żviluppi riċenti f'dan ir-rigward?

Naqblu dwar parteċipazzjoni akbar minn Malta fil-European External Action Service (EEAS).

Mill-esperjenza personali tiegħi bħala Ministru għall-Affarijiet Barranin, jien kont qed nagħti l-go-ahead lill-uffiċjali diplomatiċi tagħna biex jipparteċipaw fil-European External Action Service, u nimmaġina li din hija l-istess linja li qed isegwi l-ministru attwali.

Kultant ikun hemm ftit dilemma għax, aktar ma tipparteċipa f'livelli mhux għolja, forsi tkun qed taffettwa r-ratio f'livell ogħla, u allura wieħed irid isib il-bilanċ.

Għalkemm fil-veritá l-għażla ma ssirx b'ratios, ir-ratios huma taken into consideration minn Catherine Ashton innifisha u mill-istaff tagħha: però, fl-aħħar mill-aħħar, il-gwida hija l-kapaċitajiet ta' min japplika.

Jien żgur naqbel li Malta għandha ħafna nies kapaċi f'dan is-settur, u li għandna nibqgħu proattivi ħafna f'dan ir-rigward.

Rigward l-issues li kien hemm fil-laqgħa tal-Mawritanja, huwa ta' sodisfazzjon kbir għal din in-naħa tal-Kumitat li, fid-dikjarazzjoni tas-Summit, hemm referenza għas-Summit li kien sar f'Malta f'Ottubru 2012, jiġifieri fi żmien il-Gvern preċedenti, li bla dubju kien punt mill-iktar importanti fil-politika barranija tagħna.

Interessanti wkoll huwa l-fatt li fil-Final Declaration saret sejħa għal iktar ħidma fil-livell parlamentari, u allura nistaqsi jekk il-Ministru jixtieqx jespandi xi ftit dwar ħidma f'dak il-livell?

Il-ħidma ssir l-aktar bejn il-gvernijiet, imma jien naħseb li d-dimensjoni parlamentari hija importanti wkoll.

Suġġett li naf li huwa għall-qalb il-Ministru, u li nixtieq nagħmel referenza għalih, huwa l-Middle East Peace Process, li huwa suġġett jaħraq ħafna!

Naqblu totalment mal-kontinwità tal-policy dwar it-Two-State Solution.

Li jinkwieta lilna – u naħseb li jinkwieta lill-Ministru wkoll – huwa li aktar mal-Gvern ta' Iżrael jieħu miżuri ġodda, speċjalment f'dak li għandu x'jaqsam ma' settlements ġodda, it-Two-State Solution ma jkollhiex l-ispazju fiżiku biex titwettaq.

Riċentement, kien hemm xi żviluppi u, jekk kien hemm, x'miżuri ttieħdu u se jibqgħu jittieħdu fuq dan is-suġġett li Malta tant ħadmet fuqu taħt diversi gvernijiet?

Punt finali dwar il-kwestjoni tal-arms embargo.

F'interventi li kont għamilt fuq dan is-suġġett, jien kont għedt li din hija materja delikata ħafna.

L-iktar ħaġa faċli, speċjalment għall-Gvern Ingliż, hija li l-arms embargo jaqa' u dan anke għaliex kien hemm terminu meta jiskadi, u allura tajjeb li nkunu nafu x'qed jiġri.

Wara l-esperjenza fil-Libja, naħseb li l-pożizzjoni komuni għandha tibqa' li ma naqblux li wieħed iħalli l-armi deħlin.

F'interventi li kont għamilt f'laqgħat simili, jien kont esprimejt l-opinjoni li, fid-dawl tal-wording tal-embargo, diġà hemm leeway konsiderevoli favur in-non-lethal equipment, biex ma ngħidilhomx weapons, speċjalment jekk ikunu għal skop ta' difiża.

L-argument prinċipali li dejjem isir f'dan ir-rigward huwa li, filwaqt li aħna għaddejjin bl-arms embargo, sfortunatament il-Gvern ta' Assad jibqa' jkollu aċċess għall-armi.

Ħa nkun diplomatiku, għandu aċċess għall-armi almenu minn gvern wieħed li huwa magħruf, għalkemm naħseb li fil-fatt hemm iktar minn gvern wieħed li qed jagħmel dan.

Din tagħmel il-pożizzjoni tagħna pjuttost delikata.

Għal dak li huwa skop ta' difiża, din qiegħda tittieħed ukoll fis-sens li żoni li laħqu ttieħdu mir-ribelli jibqgħu f'idejn ir-ribelli?

Naħseb li Malta tista' tibqa' tkun proattiva billi tgħin b'wording biex din il-possibilità tkun rikonuxxuta, u dan anke għaliex ma jaqblilniex li l-embargo jitneħħa għal kollox.

B'hekk ippruvajt ngħaqqad kollox flimkien u se nieqaf hawn.

Hawn iktar kummenti?

L-Onor.

RYAN CALLUS: Grazzi, Sur President.

Nixtieq nirringrazzja lill-Ministru għad-disponibilità tiegħu li jikkomunika ma' dan il-Kumitat, speċjalment fuq affarijiet li għandhom x'jaqsmu mal-General Affairs Council.

Din hija prassi li kienet bdiet fil-leġiżlatura li għaddiet u li ħadmet ħafna anke sabiex tgħolli l-profil ta' dan il-Kumitat.

Illum aħna membri tal-Unjoni Ewropea, u allura ħafna affarijiet jiddependu minn deċiżjonijiet li nkunu ħadna f'livell Ewropew, u allura l-iskop ta' dan il-Kumitat jiżdied ħafna permezz ta' dawn il-konsultazzjonijiet.

Xtaqt inżid ma' dak li qal il-kollega tiegħi, l-Onor.

Francis Zammit Dimech, dwar l-armamenti fis-Sirja.

Dan l-aħħar smajna fl-aħbarijiet – mingħalija llum stess – dwar l-armamenti li possibilment ġew użati mir-ribelli.

Il-Ministru għandu iktar informazzjoni dwar dan?

Fid-dawl ta' din l-aħbar, issa ħa jinbidel il-mod dwar kif għandna nħarsu lejn din id-diskussjoni li daħal fiha f'iktar dettall il-kollega tiegħi, l-Onor.

Punt ieħor li nixtieq li l-Ministru jiċċara huwa dwar il-General Affairs Council.

Peress li issa d-Deputat Prim Ministru huwa responsabbli għall-Affarijiet Ewropej, min se jkun qed jattendi għall-General Affairs Council, id-Deputat Prim Ministru jew il-Ministru għall-Affarijiet Barranin?

L-aħħar punt huwa dwar il-European Commission – League of Arab States Liaison Office.

Naqbel miegħek fis-sens li kemm jista' jkollu jew kellu performance qawwija dan l-Uffiċju Konġunt bejn il-Kummissjoni Ewropea u l-Lega Għarbija ma kienx jiddependi biss minn Malta – għax fil-fatt Malta tat impetus qawwi f'dawn il-ħames snin li għaddew – imma l-irwol ta' Malta bħala pajjiż huwa wieħed sekondarju, għaliex l-Uffiċju huwa effettivament immexxi minn dawn iż-żewġ istituzzjonijiet li semmejt.

L-appell tiegħi huwa dwar l-importanza li, bħala pajjiż, Malta żżomm dan l-impetus għaddej, għax dan l-Uffiċju għadu ma laħaqx il-qofol tiegħu, imma għad hemm ħafna affarijiet li nistgħu niksbu permezz tiegħu.

Il-Ministru diġà esprima l-intenzjoni tiegħu li jkompli jimbotta dan l-Uffiċċju, imma xtaqtu jiċċara kif jista' jgħin biex dan l-Uffiċju jkompli jsaħħaħ il-ħidma tiegħu.

THE CHAIRMAN: Qabel ma' ngħaddi għall-Onor.

Justyne Caruana, xtaqt nagħmel żewġ osservazzjonijiet żgħar fuq dak li qal l-Onor.

Il-Ministru għall-Affarijiet Ewropej, li huwa d-Deputat Prim Ministru, qabel li jibda jattendi għal dawn il-laqgħat biex jirrapporta fuq il-General Affairs Council.

Forsi jikkorreġini min kien hawn qabli, għax ma naħsibx li din kienet prassi fil-leġislatura ta' qabel ...

GEORGE VELLA: Kien hemm il-ħsieb li tinbeda.

THE CHAIRMAN: Jiġifieri li l-Ministru jiġi qabel ma jiltaqa' l-Foreign Affairs Council?

Jidhirli li kien jiġi wara.

FRANCIS ZAMMIT DIMECH: Nikkonfermaw li kienet issir wara, imma kien hemm il-ħsieb li tibda issir qabel ukoll.

THE CHAIRMAN: L-Onor.

JUSTYNE CARUANA: Mr Chairman, l-ewwel nett, nirringrazzja lill-Ministru għall-preżentazzjoni tiegħu.

Jien ħdimt mal-Ministru, sifirna ħafna flimkien, speċjalment fuq il-5+5 fi ħdan l-Assemblea Parlamentari tal-Mediterran, li f'din il-konferenza tal-5+5 tat sehem ewlieni biex ġiet imfassla din id-Dikjarazzjoni.

Minn dik il-laqgħa sal-lum, il-Ministeru u l-Gvern x'relazzjoni u x'kuntatti kellhom mal-Assemblea Parlamentari tal-Mediterran?

X'inhija the way forward on the basis ta' dak li ġie diskuss u konkluż fil-laqgħa tal-5+5, speċjalment in vista tal-involviment tal-Ministru waqt il-laqgħat li għadu kif spjegalna?

THE CHAIRMAN: Grazzi, Onor. Caruana.

Hawn iżjed rimarki?

(Onor. Membri: Le) Nitlob lill-Ministru jikkonkludi fuq dan l-item.

GEORGE VELLA: Ħa nitkellem fuq il-kwestjoni tar-rappreżentanza parlamentari li għamlu referenza għaliha kemm il-kollega l-Onor.

Kull proċess jinħass il-bżonn li jkun hemm il-livell parlamentari.

Il-Barcelona Process beda bħala laqgħa tal-heads of state; imbagħad ġie f'livell ministerjali, u mbagħad konna għidna: Isma', kif se nipprovdu għal-livell parlamentari?

Illum qed nara, anke fid-dossiers li għandkom hemmhekk, li as we go along l-iskrutinju parlamentari qed isir iktar u iktar importanti.

L-idea li kull struttura internazzjonali tfittex li jkollha livell parlamentari hija importanti, għaliex id-diplomazija parlamentari llum saret l-essenza tal-politika internazzjonali.

Bħalma qed tgħid l-Onor.

Caruana, illum qed naraw l-Assemblea Parlamentari tal-Mediterran tingħata importanza fil-5+5.

Kulħadd jaf kemm aħna ħdimna għaliha!

Aħna rajniha titwieled minn ġol-Inter Parliamentary Union (IPU), u ovvjament għandna ċertu pride li din qed narawha għaddejja.

Jien għalhekk semmejt li kien hemm anke s-Segretarju Ġenerali, Sergio Piazzi, li għamel preżentazzjoni, u li ġie ttrattat fl-istess livell ta' Fathallah Sijilmassi, li kien qed jirrappreżenta 'l-Union for the Mediterranean.

Ħa nġibilkom xenarju li għada pitgħada jista' jġib kemm kemm disgwid.

L-Unjoni tal-Mediterran imbgħad għandha l-PA-UFM.

Il-kollegi tiegħi ta' qabel jgħidulek li l-5+5 qisu parti mill-UfM li jservi ħalli nwasslu l-ħsibijiet tagħna b'mod konċentrat meta mbagħad niltaqgħu fil-UfM.

Aħna niltaqgħu biex nifformaw l-opinjonijiet tagħna, ħalli mbagħad nippruvaw inwassluhom fi ħdan il-UfM.

Il-5+5 qed tiddikjara – anke f'dik id-Dikjarazzjoni – li bħala parliamentary component tagħha tippreferi l-Assemblea Parlamentari tal-Mediterran, u din għada pitgħada taf iġġib ftit ta' clash mal-Parliamentary Assembly tal-UfM.

Nafu fil-passat xi ġlieda kien hemm bejn l-EMPA u l-Parlament tal-Mediterran, u l-attentat li kien hemm biex din lanqas biss titwieled.

Din hija xi ħaġa li rridu naraw kif se tiżviluppa għada pitgħada; però, huwa fatt li l-Assemblea Parlamentari tal-Mediterran għandha rikonoxximent fil-5+5.

Għall-mistoqsija tal-Onor.

Caruana dwar jekk kienx hemm follow-up, jien nista' ngħid li minn dakinhar ma kelli l-ebda follow-up ma' Sergio Piazzi.

Il-Parlament tal-Mediterran żgur jista' jiddiskuti l-issues li ssemmew fid-Dikjarazzjoni Finali tal-5+5 fejn jidħlu żgħażagħ, emigrazzjoni u oħrajn.

Ma ninsewx li l-5+5, minbarra laqgħat tal-ministri tal-affarijiet barranin, jiltaqa' wkoll taħt formazzjonijiet differenti, pereżempju, laqgħat tal-ministri tad-difiża, tal-ministri tal-agrikultura, tal-ministri tas-saħħa u oħrajn.

Dan huwa flessibbli ħafna, u tista' tagħtih liema formazzjoni trid.

Rigward il-kwestjoni tal-Lvant Nofsani li semma l-Onor.

Zammit Dimech, jien naqbel miegħu mija fil-mija.

Hawnhekk qegħdin nassistu għall-proċess li l-kunċett ta' Two-State Solution qed jgħib bil-mod il-mod għax, iktar ma jieħdu art, iktar jonqos iċ-ċans li jkollok żewġ stati.

Tinsewx li bħalissa għandna wkoll il-kwestjoni tad-denominazzjoni ta' dik li qabel kienet l-Awtorità Palestinjana u li llum hija l-Palestina, fejn il-Ġnus Magħquda biddlu l-istatus minn non-member observer entity għal non-member observer state.

Il-Palestinjani qed jgħidu: Aħna issa Stat tal-Palestina.

Għandna l-kwestjoni li dawn issa qegħdin jitolbuna biex nibdew nindirizzawhom bħala Stat tal-Palestina.

Il-mod kif irraġunat l-Unjoni Ewropea – li hemm ċertu loġika fih – jgħid li għalissa ma nistgħux ngħidulu Stat, għaliex stat huwa definit bil-Konvenzjoni ta' Montevideo li tgħid li dan irid ikollu konfini definiti, lingwa u affarijiet oħra bħal dawn.

Dawn żgur li m'għandhomx konfini definiti, u allura ma tistax tikkwalifikahom bħala Stat.

Il-ħsieb bħalissa huwa li wieħed jindirizzahom bħala "Palestine".

Aħna nifhmu u nissimpatizzaw ma' dawn in-nies, imma għalkemm it-tendenza tagħna hija li dawn nikkunsidrawhom bħala l-Istat tal-Palestina, uffiċjalment dak ma nistgħux ngħiduh għalissa, minkejja li l-feeling qiegħed hemmhekk.

Il-kwestjoni tal-arms embargo jien semmejtha mhux biss fil-kuntest ta' jekk aħna narmawx lir-ribelli jew kif iwaqqgħu lil Assad, imma jien kont qed nara wkoll li, jekk kemm-il darba jiġi mneħħi l-arms embargo, aħna konna se niġu port of transit, u allura kien se jkollna problemi kbar biex inkunu nafu x'inhu għaddej mill-Freeport tagħna.

Aħna għaddejna minn esperjenzi, bħal meta fl-1996 kellna s-sanzjonijiet fuq il-Libja, fejn kien ikollna problema dwar dual use products ma' pajjiżi li kienu jkunu l-istess Membri Permanenti fuq l-Kunsill tas-Sigurtà – bħaċ-Ċina, l-Ingilterra u l-Amerika – u allura rridu naraw din il-kwestjoni wkoll mil-lat purament nazzjonali.

Rigward l-allegazzjonijiet dwar l-użu ta' armi kimiċi, il-President Amerikan Obama kien qal li dik hija red line.

Imma issa qisu li dik qed issir pink line għax qed jgħid li l-ewwel irridu nkunu ċerti.

Jien din nifhimha għax, ladarba jkollok boots on the ground, imbagħad tkun ikkommettejt ruħek.

Però, lanqas ma huwa qed jikkommetti ruħu għan-no flight zone u dan, ovvjament, għax jaf li l-air force Sirjana mhijiex bħal dik li kien hemm fil-Libja.

Din hija xi ħaġa delikata immens – bħalma qalu l-kollegi tiegħi hawnhekk – u jekk tajna rikonoxximent, irridu nkunu lesti li nirtirawh, u jekk għidna li ma nagħmlux hekk, irridu nkunu lesti li ngħidu li issa ħa nagħmlu mod ieħor, għaliex is-sitwazzjoni qed issir waħda esaġerata.

In-numru enormi ta' refuġjati fil-pajjiżi tal-madwar, bħat-Turkija, il-Libanu u l-Ġordan, li ma jiflaħx jieħu aktar ġo fih, ħoloq sitwazzjoni ta' emerġenza reġjonali.

L-UNHCR ma tistax tlaħħaq, u m'għandhiex biżżejjed flus biex tkompli sejra bl-attivitajiet tagħha, u allura hawnhekk wieħed irid joqgħod daqsxejn attent dwar x'se jiġri u ma jiġrix.

L-Onor.

Callus staqsa xi ħaġa dwar jekk għandix xi aħbar dwar l-armamenti li qegħdin jużaw ir-ribelli, jekk fhimt sew …

RYAN CALLUS: Illum fl-aħbarijiet internazzjonali kien hemm dwar il-possibbilità li l-oppożizzjoni Sirjana, jiġifieri r-ribelli, użat armi kimiċi.

GEORGE VELLA: L-ewwel akkuża kienet li l-armi kimiċi ntużaw mir-reġim ta' Assad.

Però, kien hemm min qal li dawn setgħu ġew użati mir-ribelli wkoll.

Ifhimni, meta għandek stat ta' taħwid bħal dan, trid toqgħod attent minn fejn jidħlu l-aħbarijiet.

Dan bħal meta jgħidulek li mhux qed idaħħlu armi.

Meta staqsejt lill-ambaxxatur tal-pajjiż li rrefera għalih sieħbi l-Onor.

Zammit Dimech, dan qalli: Imma aħna spare parts qegħdin nibagħtulhom!

Rigward il-General Affairs Council, jien m'għandix dubju li l-kollega tiegħi, id-Deputat Prim Ministru Louis Grech, ikun dispost li jattendi għalih.

Però, minħabba kwestjoni ta' loġistika, jien naħseb li ħa jkun hemm każi fejn jien ħa jkolli nattendi kemm għall-Foreign Affairs Council, u kemm għall-General Affairs Council għax, pereżempju, ikun hemm każi fejn ikollok nofs ta' nhar filgħodu għall-General Affairs Council u n-nofs ta' nhar l-ieħor għall-Foreign Affairs Council.

Mhemmx dubju li bejnietna se nirranġaw kemm meta ma jkunx jista' jitla', u kemm f'każi biex ma jkunx hemm żewġ ministri barra.

Rigward il-European Commission – League of Arab States Liaison Office, naqblu mija fil-mija.

L-Onor.

Callus tkellem eżatt kif naħseb jien.

Sal-lum kelli appuntament mad-Diretturi biex nimbuttahom ħalli naraw kif insaħħu dan l-Uffiċju u ħalli nagħtuh aktar viżibilità.

Sal-lum, sar xogħol mhux ħażin, u kien hemm okkażjonijiet fejn dan ix-xogħol ġie ppjanat hawn Malta.

Però mbagħad, dan ix-xogħol ġie esegwit barra minn Malta, pereżempju, fi Brussell; u kien hemm ukoll taħriġ li, flok ma sar hawnhekk, sar hemmhekk.

Irrid ngħidilkom li kien hemm attentati, kemm mill-Unjoni Ewropea u kemm mil-League of Arab States, biex dan l-Uffiċċju jintesa jew saħansitra jitneħħa.

Aħna rridu naħdmu u niġġieldu ħalli dawn l-affarijiet inżommuhom ħajjin.

B'differenza minn sentejn ilu, illum qed jingħata iktar rikonoxximent, anke mill-Unjoni Ewropea, għax issa qed nirrealizzaw il-bżonn ta' strutturi bħal dawn biex iservu bħala interface bejn l-Ewropa u l-Afrika ta' Fuq.

Nagħlaq fuq punt tal-aħħar.

Semmejtilkom anke l-Eastern Neighbourhood u jiddispjaċini li qegħdin nerġgħu niġu f'pożizzjoni li tfakkarni kif konna meta kien hemm il-liberalizazzjoni tal-pajjiżi tal-Ewropa Ċentrali – bħall-Ungerija, ir-Repubblika Ċeka u oħrajn – meta l-Ewropa, għax kienet qed tara iktar negozju u possibbilità ta' investiment, allura investiet ħafna f'dak ir-reġjun, filwaqt li kienet qegħda tinsa r-reġjun tal-Mediterran.

Kien hemm żmien meta l-Ewropa kienet qegħda tinvesti tlieta jew erba' darbiet iktar f'dik id-direzzjoni milli fil-Mediterran, u issa ilkoll nafu l-Mediterran fejn jinsab.

Minkejja kollox, issa erġajna qegħdin f'pożizzjoni fejn l-Ewropa, permezz tal-Eastern Neighbourhood, bil-għan li ma titlifx l-Armenja, il-Moldova, l-Ażerbajġan, l-Ukrajna u dawk in-naħiet, qegħda tikkonċentra aktar fuq hemmhekk, għax hemmhekk għandek iż-żejt, ir-riżorsi u there is a potential market.

L-Ewropa kullma qegħda tagħmel fil-Mediterran huwa li tgħidilhom biex jikkoperaw bil-prinċipju ta' more for more, jiġifieri, jekk intom turu li ħa tagħmlu strutturi demokratiċi, allura aħna ħa nagħtukom iktar għajnuna.

Però, nħoss li mhemmx dak il-commitment li jindirizza bis-serjetà t-taqlib li hemm fir-reġjun tagħna.

Naħseb li irridu noqgħodu attenti, u meta nkunu f'dawn il-laqgħat, niġbdu l-attenzjoni li ma nerġgħux nagħmlu repeat ta' li għamlet l-Ewropa meta kienet aġevolat aktar lis-Central and Eastern European countries milli lill-pajjiżi tal-Mediterran.

Dan huwa l-assessment tiegħi.

THE CHAIRMAN: Nirringrazzjak, Ministru, l-ewwel nett tar-risposti u t-tagħrif li tajtna, kif ukoll tad-disponibilità tiegħek biex tieħu l-mistoqsijiet tal-membri ta' dan il-Kumitat.

AFFARIJIET OĦRA

THE CHAIRMAN: Issa ħa ngħaddu għal affarijiet oħra.

Qabel ma nisma' mingħandkom, jien xtaqt inqajjem żewġ affarijiet.

L-ewwel waħda hija li għandkom kopja ta' draft questionnaire mingħand il-COSAC dwar l-iskrutinju parlamentari li, għalkemm kellu deadline sa Marzu ta' din is-sena, tawna estensjoni peress li dan il-Kumitat kien għadu mhux kompost.

Jien ħadt il-liċenzja li mal-mistoqsijiet ngħaddilkom ukoll draft replies li qegħdin immarkati bl-aħmar.

Nitlobkom li taqraw u teżaminaw sew dan id-dokument ħalli nkunu nistgħu niddiskutuh fil-laqgħa li jmiss tal-Kumitat.

Ma' dan id-dokument għandkom kopja tar-reasoned opinion li hawn referenza għaliha fir-risposti li jien żidt ma' dan id-dokument, u dan ħalli tifhmu aħjar fuq xiex qed nitkellmu.

It-tieni ħaġa li xtaqt inżid taħt affarijiet oħra hija stedina li għandna mill-European Affairs Committee Franċiż, li qed jistieden lil dan il-Kumitat jew lil xi membri tiegħu biex jipparteċipaw f'laqgħa pjuttost kulturali li ħa ssir f'Ġunju f'Pariġi dwar il-funding taċ-ċinema Ewropew.

Jekk hawn minnkom li jixtiequ jattendu għal dan is-seminar, l-Iskrivan tal-Kumitat ħa jgħaddilkom id-dettalji, u mbagħad nitlobkom tikkomunikaw miegħi.

Jekk jista' jkun, ma nħallux sal-laqgħa li jmiss għax probabbilment id-deadline tkun skadiet.

Qed inqajjimha llum għax irċevejtha illum stess.

FRANCIS ZAMMIT DIMECH: Hemm xi gwida ġenerali, pereżempju, kemm minn kull naħa tal-Kamra?

THE CHAIRMAN: Dawn ma qalulniex kemm iridu nies, imma naħseb li għandu jkun hemm membru minn kull grupp.

FRANCIS ZAMMIT DIMECH: Tajjeb.

THE CHAIRMAN: Għandna xi affarijiet oħra x'niddiskutu?

L-Onor.

JASON AZZOPARDI: Qabel xejn, nħossni fid-dover biex, mhux biss fuq livell formali, imma anke personali, li nifraħlek tal-kariga tiegħek.

Sa ħames snin u nofs ilu jien kont nokkupa dak is-siġġu, u kienet esperjenza ta' sodisfazzjon li minnha tgħallimt.

Dawk il-ħames snin konna nagħmlu medja ta' ħamsin laqgħa kull sena u, kif jista' jikkonferma l-Onor.

George Vella, b'kunsens assolut bejn iż-żewġ naħat.

Jekk għadu kmieni għidli li għadu kmieni, imma xi ħaġa li jien kont ħassejt li għamlet ħafna ġdid bħala kumitat kienet iż-żjarat uffiċjali li konna nagħmlu, b'formazzjonijiet differenti.

Xi ħsibijiet għandek f'dan ir-rigward?

GEORGE VELLA: Dak jiddependi mill-budget.

JASON AZZOPARDI: Nista' nimmaġina.

Però nixtieq nissuġġerixxi – jew inħeġġeġ – li nagħmlu programm, ovvjament anke b'konsultazzjoni mal-ministeru konċernat, dwar x'inhuma dawk il-prijoritajiet f'dan ir-rigward.

Sur President, mill-ġdid nawguralek.

THE CHAIRMAN: Nirringrazzjak.

Bla dubju ma jistax ikun li ma nipparteċipawx f'fora internazzjonali, u anke fuq livell bilaterali.

Kif qal il-Ministru, rridu nimxu skont il-budget li għandna.

Jien naħseb li waħda mill-affarijiet li rrid nagħmel bħala Chairman hija li niltaqa' mal-iSpeaker biex ikolli idea aħjar dwar x'nistgħu nagħmlu bħala Kumitat.

Jidher li m'hawnx punti oħra, u allura l-ħsieb tiegħi huwa li l-laqgħa li jmiss tkun fit-22 ta' Mejju fis-6.45 p.m, u għalhekk tajjeb tieħdu nota tagħha.

Il-ħsieb hu li, fost affarijiet oħra, tiġi diskussa l-aġenda tal-Kunsill tal-Ministri għall-Affarijiet Barranin tas-27 u t-28 ta' Mejju 2013.

Nirringrazzjakom.

Fit-7.50 pm, il-Kumitat aġġorna għal nhar l-Erbgħa, 22 ta' Mejju 2013, fis-6:45 p.m.


KUMITAT PERMANENTI DWAR IX-XOGĦOL TAL-KAMRA

Laqgħa Nru 1

It-Tnejn, 6 ta' Mejju 2013

Stampat fl-Uffiċċju tal-Iskrivan

Prezz €2.50

Laqgħa Nru 1

It-Tnejn, 6 ta' Mejju 2013

Il-Kumitat iltaqa' fil-Palazz, il-Belt Valletta, fis-6.45 p.m.

MR SPEAKER (Onor. Anġlu Farrugia): Nagħti merħba lil kulħadd f'din l-ewwel laqgħa ta' dan il-Kumitat.

Nagħti merħba lilek, Deputat Prim Ministru, kif ukoll lilek, Onor. Simon Busuttil, li probabbli din se tkun l-ewwel laqgħa u l-aħħar waħda miegħek.

Nawguralek affarijiet sbieħ.

Nawgura lill-membri l-oħra, lill-Whips, l-Onor.

Deborah Schembri u l-Onor.

PERMESS LILL-MEDIA

Qabel ma nibdew bl-ewwel item dwar ix-"Xogħol tal-Kamra", għandi talba mingħand Media.Link Communications biex jiffilmjaw u jieħdu ritratti tal-ewwel parti tal-laqgħa tal-Kumitat.

Il-permess ingħata.

Frederick Azzopardi li fl-aħħar leġiżlatura konna membri fil-House Business Committee taħt il-presidenza tal-iSpeaker Emeritus Michael Frendo, kien sar ftehim dwar l-istreaming fuq l-internet tad-dibattiti li jsiru fil-Kumitati.

Ovvjament diġà sar il-ftehim, però għall-korrettezza fl-ewwel House Business Committee nerġa' nistaqsi jekk hawnx qbil li jibqa' fis-seħħ dak il-ftehim biex il-pubbliku jkun jista' jsegwi dan il-Kumitat, bħalma diġà segwa kumitat permanenti ieħor li kellna l-ġimgħa l-oħra, permezz ta' live streaming fuq l-internet.

Fil-fatt il-ftehim kien sar fil-15 ta' Ġunju tas-sena l-oħra u konna qbilna fuq guidelines li jirregolaw il-proċedura tal-audio-visual webcast tal-parliamentary committee meetings.

Għal kull bonfini qed inqassam kopja tal-memo biex wieħed ikun jaf x'ġie miftiehem.

L-iktar punt saljenti minn dan il-ftehim kien li l-Kumitat dak iż-żmien approva l-linji gwida dwar il-video streaming tal-laqgħat tal-Kumitati tal-Kamra kif emendati.

Ħabat tajjeb li hawn uħud mill-membri li konna preżenti dakinhar għax nistgħu nikkonfermaw dak il-ftehim.

Però jekk wieħed iħoss li jrid jiċċekkja xi affarijiet qabel ma nibdew, jista' jagħmel dan.

L-Onor.

DAVID AGIUS: M'għandna l-ebda diffikultà.

MR SPEAKER: L-Onor.

CARMELO ABELA: Lanqas min-naħa tal-Gvern m'hawn l-ebda diffikultà.

MR SPEAKER: Għalhekk minn issa b'mod immedjat il-Kumitat qed jawtorizza li jkun hemm l-istreaming fuq l-internet ta' dan id-dibattitu tal-House Business Committee.

XOGĦOL TAL-KAMRA

MR SPEAKER: Kif tafu intom, il-proċedura ta' dan il-Kumitat dejjem kienet li l-ewwel item fuq l-aġenda jkun dwar ix-xogħol tal-Kamra.

Għalhekk nistieden lill-Onor.

Louis Grech biex jippreżenta l-programm tax-xogħol min-naħa tal-Gvern għall-ġimgħat li ġejjin.

Bħala Parlament dejjem inżommu quddiemna dak li għandna fuq l-aġenda, imma ovvjament inti bħala Kap tal-Kamra trid tindika più o meno x'hemm iktar urġenti mill-items li hemm fil-programm u tagħti r-raġunijiet.

Imbagħad insejjaħ il-Whips rispettivi biex nirregolaw il-ħin, il-kelliema, eċċ. Għalhekk nistieden lid-Deputat Prim Ministru u Kap tal-Kamra biex jinforma lill-Kumitat dwar ix-Xogħol tal-Kamra għall-ġimgħat li ġejjin.

LOUIS GRECH (Deputat Prim Ministru u Ministru għall-Affarijiet Ewropej u Twettiq tal-Manifest Elettoral): Nirringrazzjak, Sur President.

Ovvjament din hija l-ewwel esperjenza tiegħi, allura nassumi li jista' jkun hemm xi affarijiet li ma jkunux ċari.

Se nibda mill-ewwel item tal-Ordnijiet tal-Ġurnata fejn għandna l-Abbozz ta' Liġi li jemenda l-Kodiċi Kriminali li t-Tieni Qari tiegħu għandu jiġi konkluż illum.

Minnufih wara jibda jiġi kkonsidrat fi stadju tal-Kumitat l-Abbozz ta' Liġi li Jimplimenta Miżuri tal-Estimi u jkompli għada.

Imbagħad hemm it-tielet item fejn se nibdew id-diskussjoni tat-Tieni Qari tal-Abbozz ta' Liġi li jemenda l-Kodiċi Ċivili, ippreżentat mill-Ministru għad-Djalogu Soċjali, Affarijiet tal-Konsumatur u Libertajiet Ċivili.

Dan se jibda mit-Tnejn li ġej, imbagħad naraw meta jikkonkludi ruħu.

U l-aħħar item huwa l-Indirizz b'Risposta għad-Diskors tal-President ta' Malta li jiġi indikat iktar 'il quddiem meta se nibdew fuqu.

Din hija l-aġenda li għandi quddiemi.

MR SPEAKER: Grazzi.

Ħalli issa ndur fuq il-Whips taż-żewġ gruppi.

Insejjaħ l-ewwel lill-Onor.

CARMELO ABELA: Kif diġà spjega d-Deputat Prim Ministru, se niltaqgħu t-Tnejn u t-Tlieta ta' din il-ġimgħa u għalhekk mis-seduta ta' għada morna għas-seduta tat-Tnejn għax nhar l-Erbgħa ta' din il-ġimgħa mhux se jkollna seduta parlamentari, anke fuq talba tan-naħa tal-Oppożizzjoni.

MR SPEAKER: Grazzi.

L-Onor.

SIMON BUSUTTIL: Sur President, nikkonferma li hemm talba min-naħa tagħna li ma ssirx seduta nhar l-Erbgħa minħabba li proprju fl-istess ħin tkun għaddejja proċedura elettorali fil-Partit Nazzjonalista għall-għażla ta' Kap ġdid.

Għaldaqstant aħna qegħdin nitolbu li seduta ma ssirx, imbagħad ix-xogħol tal-Kamra jkompli t-Tnejn li ġej.

MR SPEAKER: Hemm il-ftehim li nhar l-Erbgħa ma jkunx hemm seduta parlamentari.

Xtaqt li kemm l-Onor.

David Agius bħala Whips tal-gruppi rispettivi jiftiehmu fuq il-ħin u kemm se jkollna kelliema.

L-Onor.

CARMELO ABELA: Kif diġà għedna, l-ewwel item fuq l-aġenda tal-lum, it-Tieni Qari tal-Abbozz ta' Liġi li jemenda l-Kodiċi Kriminali għandu jagħlaq.

Qed nissoponu li għall-ħabta tat-8.00 p.m. u t-8.15 p.m. il-kelliema miż-żewġ naħat ikunu tkellmu.

Il-ħin li jkun fadal jiġi dedikat għall-istadju tal-Kumitat tal-Abbozz ta' Liġi li jimplimenta l-Miżuri tal-Estimi.

Kif taf inti, Sur President, fl-istadju ta' Kumitat m'hemmx limitu ta' ħin, allura s-seduta ta' għada tittieħed ukoll mill-Kumitat.

Però jien u l-Onor.

Agius ftehemna dalgħodu li jekk naraw li l-Kumitat ikun qorob lejn it-tmiem tiegħu u forsi s-seduta tkun waslet biex tispiċċa, jista' jkun li forsi, bil-permess tal-Kamra, intawlu ftit il-ħin tas-seduta biex nagħlqu l-Kumitat.

Jekk naraw li fadal ħafna x'jiġi diskuss u ma jagħlaqx il-Kumitat, inkompluh it-Tnejn sakemm nikkonkluduh biex il-baġit ikun konkluż fl-intier tiegħu.

Kif spjega d-Deputat Prim Ministru, wara tibda d-diskussjoni fuq it-Tieni Qari tal-Abbozz ta' Liġi li jemenda l-Kodiċi Ċivili.

MR SPEAKER: Grazzi.

L-Onor.

DAVID AGIUS: Sur President, aħna kulma fadlilna żewġ kelliema fuq l-Abbozz ta' Liġi li jemenda l-Kodiċi Kriminali, jiġifieri llum ikun konkluż u nibdew il-kumitat tal-Abbozz ta' Liġi li jimplimenta l-Miżuri tal-Estimi.

Naqblu wkoll mal-Gvern li jekk kemm-il darba jkun wasal qrib id-9.00 p.m. u nkunu viċin li nagħlqu, intawlu ftit il-ħin tal-interruzzjoni tax-xogħol.

Għada l-Aġġornament huwa tan-naħa tal-Oppożizzjoni, jiġifieri lesti li nikkonċedu li nnaqqsu mill-ħin tal-Aġġornament, jew inkella l-Clerk u l-ħaddiema t'hawnhekk jieħdu ftit paċenzja u nżidu naqra l-ħin, naraw skont il-każ li jkun.

Però kif qbilna man-naħa tal-Gvern nevitaw nhar l-Erbgħa, anke peress li l-Onor.

Ċensu Galea jkun irid jippresjedi l-Kumitat.

Ovvjament inkomplu t-Tnejn jekk kemm-il darba ma nlestux dan il-Kumitat.

Però aħna nixtiequ li n-naħa tal-Gvern jagħtuna indikazzjoni x'għandhom f'moħħhom dwar l-Indirizz b'Risposta għad-Diskors tal-President.

Aħna min-naħa tagħna xtaqna li għall-inqas niftħu d-debate fuqu l-ġimgħa d-dieħla, jekk ikun possibbli.

MR SPEAKER: Grazzi.

L-Onor.

CARMELO ABELA: Fil-fatt il-ħsieb tal-Gvern huwa li kif nagħlqu d-diskussjoni fuq l-Abbozz ta' Liġi li jemenda l-Kodiċi Ċivili, li qed nantiċipa li jkollna bżonn seduta u nofs, ngħaddu għall-Indirizz b'Risposta għad-Diskors tal-President, però nixtieq inkun naf u naqblu fuq numru ta' seduti.

L-iStanding Orders isemmu b'mod ċar limitu ta' seduti, imma naturalment, kif dejjem sar - anke fl-aħħar leġiżlatura kien hemm qbil fuq sitt seduti, tlieta kull naħa - forsi nkunu nistgħu naqblu fuq numru ta' seduti wkoll.

DAVID AGIUS: Il-problema tagħna mhix dik.

Simon Busuttil ikun jista' jispjega ftit.

MR SPEAKER: L-Onor.

SIMON BUSUTTIL: Bil-permess tiegħek, Sur President, aħna qegħdin nipproponu li d-dibattitu dwar l-Indirizz b'Risposta għad-Diskors tal-President isir qabel id-dibattitu dwar l-Abbozz ta' Liġi li jemenda l-Kodiċi Ċivili, minħabba l-fatt li, peress li n-naħa tal-Oppożizzjoni bħalissa għaddejja minn żmien ta' transizzjoni, din il-materja għad trid tiġi diskussa fil-grupp parlamentari tagħna.

Għad irid jiġi stabbilit min se jkun il-persuna responsabbli dwar dan is-suġġett, u allura nippreferu li filwaqt li tibqa' fuq l-aġenda, ningħataw ftit ċans billi l-ewwel issir id-diskussjoni dwar l-Indirizz b'Risposta għad-Diskors tal-President biex b'hekk il-grupp ikollu ċ-ċans li jalloka r-responsabbiltajiet internament.

Jekk allura n-naħa tal-Gvern tippermetti li dan isir, jagħti ċans lill-Oppożizzjoni taħdem b'serenità sħiħa fuq dan is-suġġett.

MR SPEAKER: L-Onor.

DAVID AGIUS: Sur President, kif taf, in-naħa tal-Oppożizzjoni għadha ma tatx il-kelliema ewlenin biex tistenna l-ħatra ta' kap ġdid.

Kif nafu qegħdin ftit ġranet 'il bogħod.

Dik hi r-raġuni.

MR SPEAKER: Qed nifhem tajjeb, Onor. Busuttil, jiġifieri trid li tiġi qabel?

SIMON BUSUTTIL: L-ewwel issir il-mozzjoni dwar l-Indirizz b'Risposta għad-Diskors tal-President u immedjatament wara jsir id-dibattitu dwar l-Abbozz li jemenda l-Kodiċi Ċivili.

Jiġifieri mhux qed nitolbu xi posponiment partikolari.

LOUIS GRECH: Irridu naraw jekk hemmx xi ħaġa urġenti fuq it-tielet waħda.

Fil-fatt jidhirli li hemm xi ħaġa li hija ta' ċerta urġenza.

Jekk m'hemmx, allura ma jkollniex problema li ngħaddu għar-raba' item fuq l-aġenda, imbagħad l-oħra nagħmluha iktar tard.

MR SPEAKER: L-Onor.

CARMELO ABELA: Sur President, nagħtu tweġiba iktar tard biex niċċekkjaw, kif qal id-Deputat Prim Ministru, l-urġenza ta' dik il-liġi, jekk le m'għandniex problema.

MR SPEAKER: Nifhem li wara li tiċċekkjaw se tinformaw lill-Clerk u lill-Membri tal-Oppożizzjoni.

CARMELO ABELA: Però naħseb huwa importanti wkoll li naraw kemm għandna bżonn seduti biex inkunu nistgħu .… (Interruzzjonijiet)

LOUIS GRECH: Wieħed imbagħad irid jistabbilixxi is-seduti li għandna bżonn.

MR SPEAKER: Nistgħu nistabilixxu n-numru ta' seduti mill-ewwel?

DAVID AGIUS: L-Abbozz ta' Liġi dwar is-Saħħa ppubblikat jew le?

CARMELO ABELA: Le mhux ippubblikat u mhux qed nara li se jkun ippubblikat fil-jiem jew ġimgħat li ġejjin.

DAVID AGIUS: Jien qed nifhem li l-Parlament se jkollu quddiemu l-mozzjoni u l-Abbozz ta' Liġi li jemenda l-Kodiċi Ċivili, jiġifieri rridu li dak il-gap ikun mimli.

Naħseb li nkunu nistgħu nagħmluha.

CARMELO ABELA: Barra minn hekk, hemm xi liġijiet oħrajn li għadhom qed jinħmew.

Nifhmu li għad hemm liġijiet għand l-AG, però għadu ma sar lanqas l-Ewwel Qari tagħhom.

DAVID AGIUS: Jekk kemm-il darba l-ġimgħa d-dieħla jkollna everything in place, jiġifieri l-Kap tal-partit, il-Kap tal-Oppożizzjoni, eċċ. u jingħataw l-uffiċjalità tal-kariga partikolari, imbagħad naħseb within two, three sessions inkunu għaddejna l-mozzjoni tal-Indirizz b'Risposta għad-Diskors tal-President, imbagħad inkunu nistgħu ngħaddu għaliha within a week maximum.

MR SPEAKER: L-Onor.

CARMELO ABELA: Imma bħala numru ta' seduti għad-dibattitu dwar l-Indirizz b'Risposta għad-Diskors tal-President ...

DAVID AGIUS: Irrid ngħidlek Onor. Abela, m'għandix preċiż, imma ngħidlek.

Id-darba l-oħra kemm ħadna?

CARMELO ABELA: Ħadna sitt seduti, tlieta kull naħa.

DAVID AGIUS: Ma naħsibx li għandna nieħdu aktar minn hekk.

MR SPEAKER: Qed nitkellmu fuq sitt seduti.

CARMELO ABELA: Sitt seduti, tlieta kull naħa.

MR SPEAKER: L-Onor.

SIMON BUSUTTIL: Jiġifieri biex niftiehmu sew, tentatively qegħdin ngħidu li d-dibattitu dwar il-mozzjoni tal-Indirizz b'Risposta għad-Diskors tal-President jibda jew it-Tnejn jew it-Tlieta, kif jispiċċa l-Kumitat dwar l-Abbozz ta' Liġi li Jimplimenta Miżuri tal-Estimi, imbagħad tibqa' għaddejja sakemm tispiċċa, three sessions kull wieħed.

CARMELO ABELA: Però dejjem subject li niċċekkjaw l-urġenza ta' dik il-liġi.

MR SPEAKER: Diġà kien hemm dak l-understanding.

CARMELO ABELA: Min-naħa tal-Gvern qed nifhmu l-argument tal-Oppożizzjoni, però nitolbuhom jifhmu wkoll li rridu niċċekkjaw jekk hemmx xi urġenza partikolari.

Però in that case nikkomunika kemm mal-Clerk kif ukoll mal-Oppożizzjoni.

MR SPEAKER: Kif qegħdin fuq dan is-suġġett dwar il-mozzjoni tal-Indirizz b'Risposta għad-Diskors tal-President, fejn sar l-understanding li jekk m'hemmx xi urġenza fuq l-Att Nru. 5, titressaq mill-ewwel din il-mozzjoni u jkun hemm massimu ta' sitt seduti, nixtieq nesprimi ruħi kif beħsiebha timxi s-Sedja.

Nixtieq inkun ċar fil-House Business Committee ħalli jekk hawn xi domandi jsiruli issa.

Ippermettuli nagħmilha ċara mill-ewwel li bl-ebda mod mhu se nkun qed nillimita qualsiasi kritika dwar il-kontenut tad-Diskors tal-President, jiġifieri mhu se nagħmel l-ebda osservazzjoni min-naħa tas-Sedja.

Però, kif jaf kulħadd, speċjalment min ilu f'dan il-Parlament u ċertament anke min daħal issa għax l-iStanding Orders qegħdin miktubin għal kulħadd, irrid nagħmilha ċara li r-regoli tal-Kamra jesiġu b'mod ċar li ma nistax bħala Sedja naċċetta kummenti minn kull naħa, minn kull individwu, hu min hu, li b'xi mod jistgħu juru diżrispett lejn il-persuna tal-President ta' Malta, mhux lejn id-Diskors tal-President - id-Diskors huwa s-suġġett - lejn il-persuna tal-President ta' Malta.

Qed nagħmilha ċara minħabba li s-Sedja hija marbuta bl-Ordni Permanenti Nru. 59 li jitkellem ċar li ebda Membru tal-Parlament m'għandu juża l-isem tal-President ta' Malta - mhux il-kontenut tad-Diskors biex inkun ċar - jew f'dak il-każ Aġent President b'nuqqas ta' qima kemm fid-diskussjonijiet u lanqas sabiex jinfluwixxi lill-Kamra fid-deliberazzjonijiet tagħha.

Ħalli nkun ċar.

Irrispettivament minn kull diskussjoni li tista' issir dwar il-mozzjoni, m'hemmx limitazzjoni b'mod assolut dwar il-kontenut tad-diskussjoni fuq id-Diskors.

Ħalli nagħti eżempju biex wieħed ikun ċar.

Wieħed jista' jgħid li l-Gvern messu qagħad attent fuq id-Diskors, dik iva.

Ma tistax tagħmel referenza għall-President.

Qed inkun ċar biex jekk hemm xi domandi issa, nagħmluhom.

L-Onor.

SIMON BUSUTTIL: Nixtieq l-ewwel nett nagħtik l-impenn tagħna min-naħa tal-Oppożizzjoni li kritika dwar il-persuna tal-President ma jidhrilniex li għandha ssir u mhux se ssir.

Madanakollu kif taf, Sur President, il-qari tad-Diskors kien fih innifisu materja ta' kontroversja pubblika, allura jien ma nistax nagħti garanzija li ma jkunx hemm kritika dwar il-President in konnessjoni mad-diskors li hu qara, li hija differenti minn kritika tal-persuna tal-President.

Naħseb importanti li din tiġi ċċarata.

Huwa mod li tgħid kritika lejn il-persuna tal-President – u dwar dik nimpenja ruħi minn issa li m'għandhiex issir u mhux se ssir minn din in-naħa tal-Kamra – u mod ieħor meta tgħid kritika dwar il-President fil-kariga uffiċjali tiegħu hekk kif kien qiegħed jaqra d-Diskors.

Dan qed ngħidu għax din hija diġà materja ta' kontroversja pubblika u allura ma jidhirlix li huwa l-każ li wieħed għandu minn issa jillimita lill-Oppożizzjoni jew in-naħa l-oħra tal-Kamra, jekk jidhrilha xieraq, li tagħmel dan.

Mhux qed ngħid hekk għaliex hekk se jsir, imma sempliċement biex inkunu ċari minn issa dwar il-libertà li ċertament għandu jkollha din in-naħa tal-Kamra dwar dan id-dibattitu.

MR SPEAKER: Grazzi.

Nifhem il-pożizzjoni li qed tagħmel bħalissa lill-Kamra, imma nerġa' ngħid, u nirrepeti, li s-Sedja mhi qed tillimita l-ebda kritika li tista' tiġi indirizzata u ssir dwar il-kontenut tad-Diskors tal-President.

Imma s-Sedja hija marbuta b'mod ċar li ma tistax u mhi se tippermetti - qed nagħmilha ċara f'dan il-Kumitat għax hawn ir-rappreżentanti tal-gruppi, biex ikolli l-kooperazzjoni tal-membri kollha - l-ebda referenza lejn il-persuna tal-President b'nuqqas ta' qima.

Ħalli nagħtik eżempju, forsi ma kontx ċar.

Per eżempju xi ħadd jgħid: "Il-President imissu qagħad attent x'se jgħid" jew jgħid: "Il-President kellu jumejn biex jagħmel reviżjoni tad-Diskors".

F'dak il-każ ma tistax issir referenza għall-President.

Li tgħid li l-kontenut tad-diskors ma taqbilx miegħu u min kitbu messu qagħad attent, f'dak il-każ m'hemmx limitazzjoni.

Imma l-iStanding Order huwa ċar daqs il-kristall li fl-ebda mument m'għandha ssir referenza lejn l-isem tal-President b'nuqqas ta' qima.

M'għandix għalfejn nieħu l-kummenti issa, qed nagħmilha ċara biex kulħadd ikun jaf il-pożizzjoni tas-Sedja.

Wieħed ma jistax, pereżempju, jgħid li "Id-diskors ġab disprezz fuq il-presidenza" għax qed terġa' tagħmel referenza għall-presidenza.

L-Ordni Permanenti tal-Kamra Nru. 59 jagħmilha ċara ħafna.

Jien xtaqt inqajjem dan il-punt biex ma nkun tal-ebda sorpriża għal ħadd.

L-Onor.

DAVID AGIUS: Jekk tista' tgħaddilna l-iStanding Order Nru. 59 waħdu, aħna nistgħu nikkonsultaw.

Bla ubju ta' xejn m'għandna l-ebda diffikultà li nimxu mal-iStanding Orders, però fil-limitu ta' dak li min-naħa tal-Oppożizzjoni tifhem dak li jgħidu l-iStanding Orders.

Jiġifieri finalment irridu wkoll napprezzaw li d-deputat irid jobdi wkoll l-iStanding Orders, dak id-diskors tiegħu trid tifhmu inti wkoll u trid tapprezza l-animu ta' dak li jkun kif qed jitkellem u x'jgħid kelma minflok oħra.

Naħseb jekk nintrabtu minn hawnhekk bħala House Business Committee ...

MR SPEAKER: Onorevoli, mhux se nwaqqfek, ibqa' għaddej bl-argument tiegħek.

Imma jien assolutament m'għamiltx dan biex intom tikkommettu ruħkom la naħa u lanqas oħra.

Qed inkellem lil kulħadd, jien sempliċement qed nagħmilha ċara x'se tkun il-pożizzjoni tas-Sedja wara li jien mhux biss studjajt l-iStanding Order, imma kkonsultajt ruħi dwar l-interpretazzjoni kemm fil-passat u anke kif tiġi interpretata llum.

L-Onor.

LOUIS GRECH: Bażikament, Sur President, qed tgħidilna biex nikkonformaw mal-iStanding Orders u min-naħa tal-Gvern se nikkonformaw ma' dawk l-iStanding Orders.

Inti qed tiġbdilna l-attenzjoni għall-pożizzjoni li se tieħu int u aħna qed nifhmu x'int tgħid.

MR SPEAKER: Naħseb li konna ċari biżżejjed, però nifhem il-pożizzjoni ta' kulħadd.

Nistgħu nimxu għal affarijiet oħra fuq l-aġenda?

L-Onor.

SIMON BUSUTTIL: Kemm nirriżerva li din in-naħa tal-Kamra tħares ftit lejn l-iStanding Order għaliex jien hekk kif qiegħed taqraha inti stess ma fhimthiex kif qiegħed tinterpretaha inti, Sur President.

Allura rrid nara li din l-iStanding Order ma tiġix interpretata b'mod li xxekkel id-dritt, speċjalment tal-libertà tal-espressjoni li huwa sanċit bil-Kostituzzjoni.

Għaliex wara kollox irridu noqogħdu attenti li l-iStanding Orders ma jiġux interpretati b'mod li jxekklu l-libertà tal-espressjoni tal-Membri tal-Kamra.

Fil-frattemp qiegħed niġi muri kopja tal-iStanding Order.

Onor. Busuttil, naċċertak li s-Sedja trid tara li kull espressjoni ssir b'mod liberu f'dan il-Parlament, però ovvjament irridu nosservaw ukoll dak li jgħidu l-Ordnijiet Permanenti tal-Kamra.

L-Onor.

SIMON BUSUTTIL: Sur President, fil-fatt sakemm qiegħed titkellem inti qed nara paragrafu 59 li jgħid: "Ebda membru m'għandu juża l-isem tal-President ta' Malta jew tal-Aġent President ta' Malta b'nuqqas ta' qima fid-diskussjonijiet."

Li wieħed jikkritika l-fatt - biex nuża l-eżempju stess li ġibt int Sur President – li l-President qara diskors partiġjan jew inkella li kien ilu għandu jumejn, mhijiex nuqqas ta' qima lejn il-President ta' Malta, imma hija xi ħaġa li fil-fehma tiegħi tista' issir xorta waħda u allura naħseb tajjeb li wieħed ikun ċar dwar dan il-punt.

MR SPEAKER: Jien ġibt dan għall-attenzjoni, ovvjament xi jkun li jmur kontra l-Ordni Permanenti Nru. 59 tkun is-Sedja li tiġġudika fil-mument opportun.

Jien tajt eżempji biex wieħed ikun qed jifhimni għax jien ma nistax ngħid kif se jiżvolġi d-dibattitu.

Se nagħmilha ċara, jiżvolġi kif jiżvolġi d-dibattitu, ladarba jkun limitat għall-kritika li qed titkellem fuq id-diskors kollu, hemmhekk m'hemm l-ebda limitazzjoni.

Is-Sedja mhu se tillimita lil ħadd.

Jien qed nitkellem fuq il-persuna tal-President għax jien marbut bl-iStanding Order Nru. 59.

Jien qajjimtha jien stess biex, kif jgħidu, patti chiari, amicizia lunga u għall-bonordni għax il-Parlament qiegħed hemmhekk mhux biex noqogħdu nagħtu l-ordnijiet, anzi aħjar li wieħed ikollu aktar ħin għall-kritika u għad-dibatittu ħieles.

L-Onor.

SIMON BUSUTTIL: Għal skans ta' kull dubju rrid nerġa' nirriafferma l-pożizzjoni ta' din in-naħa tal-Kamra li m'għandha l-ebda intenzjoni li turi nuqqas ta' qima lejn il-persuna tal-President ta' Malta, biex dik tkun ċara għalik u għal kulħadd, anke għaliex hawn il-mezzi tax-xandir preżenti hawnhekk.

MR SPEAKER: Grazzi.

Nieħu l-aħħar kumment mingħand l-Onor.

LOUIS GRECH: Ta' min jikkonkludiha.

Naħseb li ż-żewġ naħat qed jgħidu li huma se jkunu konformi ma' artiklu 59, però mbagħad sta għalik li inti tinterpreta l-artiklu 59.

MR SPEAKER: Grazzi.

Jien għalhekk qajjimtha għaliex ma neħux pjaċir li nagħti deċiżjonijiet fejn nillimita, aħjar li jkollna iktar ħin għad-dibattitu.

Mela nistgħu nimxu għal items oħra.

XOGĦOL IEĦOR

MR SPEAKER: Onor. David Agius u Onor. Carmelo Abela kellna invit biex immorru flimkien għall-esebizzjoni ta' Mattia Preti u kellna diġà l-understanding li se mmorru l-Erbgħa.

Peress li nhar l-Erbgħa mhux se jkun hawn Parlament, niftiehmu fuq ġurnata meta l-aħjar immorru għax trid tmur delegazzjoni parlamentari.

DAVID AGIUS: Jekk inħalluha għall-ġimgħa ta' wara iktar aħjar għax ikolli naqra n-nifs f'postu.

CARMELO ABELA: Kollox sew, m'għandix oġġezzjoni.

LOUIS GRECH: Qed ngħidu li nħalluha għall-ġimgħa ta' wara d-dieħla u kif jiftiehmu ż-żewġ Whips, jinformawna.

MR SPEAKER: Xtaqt nerġa' nsemmi mozzjoni li kienet ġiet ppreparata mill-Uffiċċju tal-Iskrivan tal-Kamra sabiex fl-Ordnijiet Permanenti jidħlu numru ta' emendi konsegwenzjali għall-provvedimenti li ddaħħlu f'dawn l-Ordnijiet mill-1995 'l hawn.

Kif tafu intom, l-iStanding Orders jitkellmu fuq kumitat magħżul u ma jitkellmux fuq kumitat permanenti li issa għandna diversi minnhom.

Allura hemm il-mozzjoni li nifhem li għandna niddiskutuha.

L-Onor.

CARMELO ABELA: Sur President, inti qed tgħid li għandna nressquha għall-approvazzjoni tal-Kamra, hux hekk?

MR SPEAKER: Hekk hu.

CARMELO ABELA: Jien nixtieq li forsi jkollna ftit aktar ċans mhux biex naraw din għax din hija ċara u m'hemmx problema fuqha, però internament fi ħdan il-grupp parlamentari tan-naħa tal-Gvern għadha għaddejja diskussjoni fuq xi emendi oħra għall-iStanding Orders.

Allura jekk m'hemmx din l-urġenza għax wara kollox din issa ilha żmien mingħajr ma tressqet ...

MR SPEAKER: Dawn huma emendi li suppost saru mill-1995 sal-lum biex inkunu konformi, għax inkella se nibqgħu naħdmu bi Standing Orders li m'humiex teknikament korretti.

CARMELO ABELA: Li qed ngħid jien huwa l-istess bħal dak li qed tgħid inti, li ilna żmien hekk.

Jiġifieri, jekk tippermettili, nistennew forsi ġimgħa, ġimgħa u nofs biex ninkorporaw tibdil ieħor - naturalment qabel irridu nikkomunikaw anke man-naħa tal-Oppożizzjoni - biex ikollna mozzjoni waħda, mhux biċċa żgħira 'l hemm u biċċa żgħira 'l hawn.

RAYMOND SCICLUNA (Skrivan tal-Kamra): L-iskop tagħna li jsiru dawn l-istanding orders updated huwa biex ikollkom bażi fuqxiex taħdmu meta tkunu se temendaw l-istanding orders.

Dak hu l-iskop tagħna u biex inġibu dak li hemm bħala subsidiary legislation online konformi ma' dan li qegħdin naħdmu bih issa.

CARMELO ABELA: Jekk tippermettili, fejn ilna mill-1995, ma ġara xejn billi nistennew ġimgħa, ġimagħtejn.

Veru kollox relattiv imbagħad.

Fuq din m'għandi l-ebda oġġezzjoni assolutament, però li qed ngħid huwa li nistennew ftit ieħor ħalli mbagħad anke nikkomunikaw kemm mal-Clerk of the House kif ukoll man-naħa tal-Oppożizzjoni.

Se nagħmilha ċara, mhux se jkun hemm xi emendi … (Interruzzjonijiet) Le, le, mhuwiex in contrast ma' dan li għandna hawnhekk.

MR SPEAKER: L-Onor.

LOUIS GRECH: Naħseb nistgħu nikkonkluduha wkoll.

L-ewwel prinċipju hu li hemm qbil ma' dan.

Aħna rridu biss li jkun hemm ftit żmien biex inkunu nistgħu nagħmlu xi emendi.

Qed nassumu li m'għandux ikun iktar minn ġimagħtejn, allura naħseb għandna nikkonkluduha din l-issue.

MR SPEAKER: L-Onor.

DAVID AGIUS: Sur President, aħna m'għandniex diffikultà fuq dawn l-emendi, jiġifieri meta l-Gvern ikun lest li jtellagħhom fuq l-aġenda, intellgħuhom.

Jekk min-naħa tal-Gvern hemm xi emendi oħrajn jgħadduhomlna, narawhom u niddiskutuhom.

Għalina dawn jistgħu jitilgħu any time li tridu, m'għandniex diffikultà.

Jekk se żżidu ma' dawn jew nagħmlu mozzjoni oħra, imbagħad subject xi jkun hemm żieda.

Però għal dawn l-emendi li qed jipproponi l-Onor.

Louis Grech m'għandniex diffikultà.

MR SPEAKER: L-item li jmiss fuq l-aġenda huwa l-Ombudsplan għas-sena 2013.

Jeħtieġ insibu data għad-diskussjoni dwaru.

DAVID AGIUS: Sur President, nixtiequ nagħtukom data, però jekk tippermettulna sal-ġimgħa d-dieħla jilħaq ikollna n-nies tagħna in order biex nassenjaw il-persuna relatata fuq dan is-suġġett ħalli nkunu nistgħu nagħtu l-importanza li jixraq lid-diskussjoni dwarOmbudsplan.

MR SPEAKER: L-Onor.

LOUIS GRECH: Aħna m'għandniex oġġezzjoni.

MR SPEAKER: Mela għalissa din l-item inħalluha għal-laqgħa li jmiss tal-House Business Committee.

Next item hija dwar il-festi nazzjonali tas-Sette Giugno li diġà tkellimt mal-Whips taż-żewġ naħat dwarha.

Peress li kien hemm problema dwar il-ħin li tibda ċ-ċerimonja, minflok għamiltha fis-6.30 p.m. għamiltha fis-5.45 p.m. biex wara siegħa nispiċċaw.

Nifhem li hemm qbil, Onor. Agius?

DAVID AGIUS: Sur President, id-diffikultà tagħna hija li diġà ġew iffissati d-dati min-naħa tal-partit dwar il-Kunsill Ġenerali li huma stabbli.

Dakinhar, lejliet is-Sette Giugno, hemm Kunsill Ġenerali li jibda fis-6.30 p.m..

Ovvjament il-Kap tal-Partit u l-Kap tal-Oppożizzjoni u numru ta' deputati jkunu preżenti għall-attività tas-Sette Giugno.

Jekk nistgħu nirbħu kwarta qabel, forsi fil-5.30 p.m., ikun hemm ħin biżżejjed biex fis-6.30 p.m. - anke jekk ikunu s-6.45 p.m. ma jimpurtax - jibda l-Kunsill Ġenerali.

Il-Kap tal-partit irid ikun preżenti għaż-żewġ attivitajiet, imma ma jistax ikun f'żewġ postijiet fl-istess ħin, sempliċement kwestjoni ta' loġistika qed ngħidu.

MR SPEAKER: Jien loġistikament ipprovajt nasal, jiġifieri kienet fis-6.45 p.m. jew is-6.30 p.m. u għamilnieha għas-5.45 p.m., mexxejtha b'siegħa u kien hemm l-agreement.

DAVID AGIUS: Jiġifieri l-programm fi x'ħin qiegħed?

MR SPEAKER: Fis-5.45 p.m., jiġifieri prattikament bejn is-6.30p.m. u s-6.40 p.m. inkunu lesti minn kollox.

CARMELO ABELA: Jien ikkonsultajt anke mal-Uffiċċju tal-Prim Ministru fuqha.

Jiġifieri dawn il-ħinijiet li qed jiġu ppreżentati quddiemna huma tajbin kif inhuma.

Jiġifieri għas-6.15 p.m. se tibda formalment għax hemm il-wasla tal-iSpeaker, tal-Prim Ministru u tal-Kap tal-Oppożizzjoni.

Fil-każ li nistgħu nagħmlu huwa l-appell lill-iSpeaker biex ma jagħmilx diskors twil!

DAVID AGIUS: Sur President, se jkollna diffikultà għax biex tibda Kunsill Ġenerali fis-6.30p.m. mingħajr il-preżenza tal-Kap, il-Viċi Kap ...

CARMELO ABELA: Nista' nagħmel suġġeriment mingħajr ma nindaħal lill-Partit Nazzjonalista?

MR SPEAKER: L-Onor.

CARMELO ABELA: Tistgħu tibdew fis-7.00 p.m. fil-każ?

MR SPEAKER: Qed nitkellmu fuq kwarta.

CARMELO ABELA: Imma jien għandi impenji tal-Prim Ministru, ma nistax ngħidlek …

MR SPEAKER: Ara hux possibbli li nibdew fil-5.30 p.m.

CARMELO ABELA: Imma jekk noqogħdu sejrin hekk nibdew fil-5.15 p.m. imbagħad.

MR SPEAKER: Le, le, ma nibdewx fil-5.15 p.m, nibdew fil-5.30 p.m., minflok nibdew fis-5.45 p.m. nibdew fil-5.30 p.m. biex b'hekk ...

CARMELO ABELA: Il-Prim Ministru għandu impenji oħra qabel u ma nistax niċċaqlaq wisq.

MR SPEAKER: Nistgħu nikkonsultaw ftit jekk hemmx il-possibilità?

Dik li qed ngħid jien.

DAVID AGIUS: Hawn qed ngħidu li minflok l-iSpeaker, il-Prim Ministru u l-Kap tal-Oppożizzjoni jieħdu posthom fis-6.15 p.m., jieħdu posthom fis-6.00 p.m. biex sas-6.30 p.m., bejn wieħed u ieħor, inkunu kważi lesti, imbagħad fis-6.30 p.m. nistennew in-naħa l-oħra fil-każ.

CARMELO ABELA: Jiena diġà għamilt din il-konsultazzjoni mal-Uffiċċju tal-Prim Ministru, li nista' nerġa' nagħmilha, imma ....

DAVID AGIUS: Tkellimha ftit, u jien nerġa' nitkellem man-naħa tiegħi wkoll.

MR SPEAKER: Ara tistgħux taslu għax qed nitkellmu fuq kwarta.

Kieku hemm iktar minn kwarta nifhem, imma qed nitkellmu fuq kwarta u forsi wieħed jasal.

Next item - li ġie diskuss anke fil-plenarja – huwa l-bini tal-Parlament il-ġdid.

L-ewwel nett nixtieq ninforma lill-Kamra li jien irċevejt ittra mingħand il-Prim Ministru li kitibli fit-3 ta' Mejju u se naqraha lil dan il-Kumitat.

Din tgħid hekk:

"Onor. Anġlu Farrugia

Għażiż Anġlu,

Il-Kabinett tal-Ministri fl-aħħar laqgħa tiegħu ddiskuta l-bini ġdid tal-Parlament li ttella' fid-daħla tal-Belt Valletta.

Minn dak li rajna fil-binja allokata għall-uffiċini jidher ċar li l-ispazju se jkun fattur importanti meta wieħed jara l-ħidma meħtieġa biex il-Parlament jaqdi l-funzjoni tiegħu llum u fil-ġejjieni.

Għaldaqstant ikun tajjeb li l-House Business Committee jiddiskuti l-ħteġijiet tal-Parlament fil-funzjoni tiegħu u jqabbel ma' dan l-ispazju maħluq.

Dan biex jekk tkun il-ħtieġa jinstabu soluzzjonijiet adegwati.

Min-naħa tiegħu l-Gvern se jkun qed ifisser dak li hemm disponibbli u dettalji oħra relatati d-Deputat Prim Ministru, il-Ministru għat-Trasport u Infrastruttura u l-Onor.

Charles Buhagiar, konsulent tiegħi dwar il-proġett kapitali, se jkunu qed jieħdu ħsieb jgħaddu dan it-tagħrif.

Min-naħa l-oħra l-Kabinett ra li tkun ħasra li dak il-bini jintuża biss għal numru limitat ta' sigħat fil-ġimgħa.

Nixtiequ li l-binjiet ikunu aċċessibbli aktar.

Minn dan il-lat qed naraw li jinfetħu konsultazzjonijiet mal-pubbliku in ġenerali biex jaslu ideat għall-aħjar mod ta' aċċessibilità.

Nirringrazzjak u nselli għalik.

MR SPEAKER: Jien illum ktibt lill-Prim Ministru wara li, kif tafu intom, fil-ħin tal-mistoqsijiet parlamentari fis-seduta tad-29 ta' April, 2013 kien hemm exchange bejn il-Prim Ministru u l-Kap tal-Oppożizzjoni, fejn il-Prim Ministru, fost interventi li għamel, qal hekk:

"Nista' nantiċipalek – qed jirreferi għas-Sedja – il-fatt li qed inħarsu li inti – jiġifieri fil-konfront tiegħi bħala Speaker – tmexxi proċess ta' konsultazzjoni sħiħa fejn tiġborna flimkien Gvern u Oppożizzjoni f'dan ir-rigward, biex naraw kif nimmaniġġjaw dan il-proċess ta' transizzjoni u anke forsi jkun hemm ftuħ aktar tal-iskop ta' din il-binja li din tista' ssir bl-aktar mod smooth possibbli.

Nirringrazzjak.".

Dak kien l-għeluq tal-intervent li għamel il-Prim Ministru.

Wara din l-ittra li rċevejt, li tagħha se ngħaddilkom kopja, jien ktibt ittra lill-Prim Ministru li hija datata llum, 6 ta' Mejju, 2013 fejn għedtlu hekk:

"Għażiż Prim Ministru,

Nirringrazzjak tal-ittra tiegħek datata 3 ta' Mejju, 2013.

Jien minnufih se ntella' l-materja tal-Parlament il-ġdid fuq l-aġenda tal-Kumitat Permanenti dwar ix-Xogħol tal-Kamra li se jiltaqa' illejla fis-6.30 p.m.

- ovvjament hija fl-aġenda tal-lum -

Dwar l-aċċessibilità tal-binja, nixtieq ninformak li wara li kienet twaqqfet il-Fondazzjoni Parlament ta' Malta mill-iSpeaker Emeritus Dr Michael Frendo u mill-membri tal-Kumitat Permanenti dwar ix-Xogħol tal-Kamra li dak iż-żmien jien kont ukoll nifforma parti minnu, kienet ingħatat l-awtorizzazzjoni biex il-Fondazzjoni tidħol fi ftehim mal-Bank of Valletta, fil-kapaċità tiegħu bħala trustee tal-BOV Cultural & Heritage Trust, biex tittella' esebizzjoni permanenti sponsorjata totalment u unikament mill-istess bank dwar l-istorja parlamentari u kostituzzjonali ta' pajjiżna mill-1921 'l hawn.

F'dawn il-ġranet kemm jien, l-Iskrivan tal-Kamra kif ukoll Dr Michael Frendo kellna l-opportunità nassistu għall-mod professjonali kif se tiġi ppreżentata din l-esebizzjoni minn soċjetà li tqabbdet mill-Bank of Valletta.

L-iskop ta' din l-inizjattiva kien dejjem wieħed ċar, jiġifieri li ġġib lill-pubbliku dejjem iktar konxju tal-ħidma parlamentari u fl-istess waqt iservi bħala attrazzjoni biex il-Parlament jiġu jżuruh aktar nies.

Biex jintlaħaq dan il-għan huwa importanti li, kif għedt inti fl-ittra tiegħek, il-bini jkun aċċessibbli l-ħin kollu.

Din l-inizjattiva tintegra wkoll mal-programmi ta' impenn mas-soċjetà ċivili outreach programmes sabiex minflok noqogħdu nistennew il-pubbliku jiġi jżurna, ikun l-istess Parlament li jistieden gruppi ta' persuni minn sezzjonijiet varji tas-soċjetà biex iżuru din l-istituzzjoni u anke jattendu parti minn seduta.

Sadanittant diġà bdejt nirċievi korrispondenza mill-pubbliku li juri li qed jaqbel li l-Parlament jimxi fil-bini l-ġdid.

Nirringrazzjak u nselli għalik ħafna

Anġlu Farrugia

Jien hawnhekk ikkwotajt id-diskors li sar fil-Parlament u l-ittra li rrispondejt.

Ovvjament minn hawnhekk issa rridu niftiehmu kif se naħdmu dwar il-proċess li għandu jwassal għal konsultazzjoni wiesgħa kif semma l-Prim Ministru, inkluż il-pubbliku, biex imbagħad nistradaw dan kollu.

L-Onor.

DAVID AGIUS: Sur President, aħna dejjem ħadna l-linja li l-Gvern u l-Oppożizzjoni flimkien miegħek nieħdu deċiżjoni dwar dak li għandu x'jaqsam ma' x'jiġri fil-bini tal-Parlament il-ġdid fil-House Business Committee u li għall-inqas dan il-kumitat ikun dejjem involut f'kull xogħol li jsir relatat ma' dan il-bini biex int ikollok is-support tal-Gvern u tal-Oppożizzjoni f'dak kollu li tkun qed tagħmel.

Napprezza kemm l-ittra tal-Prim Ministru kif ukoll l-ittra tiegħek bi tweġiba għaliha u naħseb li l-linja li kien miexi fiha Dr Michael Frendo, l-iSpeaker ta' qablek, li nibdew naħdmu biex il-Parlament il-ġdid jilqa' fih esebizzjonijiet eċċ., naħseb għandha titkompla, għandna nagħtuk l-awtorizzazzjoni min-naħa ta' dan il-Kumitat biex tibqa' għaddej fuq dik il-linja.

It-tieni punt, naħseb importanti li f'dan il-Kumitat jiġi spjegat ukoll, forsi mid-Deputat Prim Ministru, mill-Ministru għat-Trasport, jew mill-Onor.

Charles Buhagiar, konsulent tal-Prim Ministru x'għandu f'moħħu l-Gvern, jekk il-pjanti għadhomx l-istess li kien hemm qabel jew inkella tbiddlux, biex meta aħna flimkien miegħek nagħmlu konsultazzjoni mal-pubbliku ħalli naraw x'jixtieq - jekk se tagħmel konsultazzjoni - inkunu nafu mil-linja tat-tluq u fejn nixtiequ naslu biex inkunu flimkien f'din id-deċiżjoni li taffettwa l-ogħla istituzzjoni tal-pajjiż.

LOUIS GRECH: Sur President, fuq il-prinċipji naqbel ma' dak li qed jgħid l-Onor.

Agius, imma l-importanti li nifhmu għaliex se ssir din.

L-ewwel nett, s'issa għadu ma sar l-ebda tibdil fil-pjanti li kien hemm.

Aħna rridu naraw kif dak il-bini jsir iktar effiċjenti, kif se nutilizzawh għall-massimu li nistgħu, kif se jkun hemm parteċipazzjoni iktar inklussiva u kif finalment irid isir b'mod trasparenti.

Din hija l-idea ta' x'qed jimmotivana biex nagħmlu dan il-proċess.

L-importanti li issa nagħmlu programm, jiġifieri jrid ikun hemm ċerti deadlines biex wieħed ikun jaf fejn sejjer minn hawnhekk.

Wieħed irid jgħid li l-proċess se jibda hawnhekk, se naraw liema konsultazzjonijiet se nagħmlu, kif se jsiru dawk il-konsultazzjonijiet, x'effett se jkollhom, imbagħad nieħdu d-deċiżjoni finali.

MR SPEAKER: Skont id-direzzjoni li ta l-Prim Ministru - u fil-fatt kien hemm qbil fil-Kamra - bħala House Business Committee irridu nagħmlu programm kif se naħdmu fuq il-proċess ta' konsultazzjoni.

Jekk taqblu fil-jiem li ġejjin nibqa' f'kuntatt magħkom biex wieħed ifassal program ħalli nkunu nistgħu nibdew ix-xogħol kemm jista' jkun malajr.

L-Onor.

DAVID AGIUS: Sur President, forsi b'mod uffiċjali jistgħu jgħaddulek il-kopji tal-pjanti li hemm - għax jien m'għandix kopja uffiċjali - biex ikollna x'għandna quddiemna llum, imbagħad nitilqu minn hemmhekk.

Pereżempju, jekk ngħidu li tali area qed naħsbu li nużawha iktar, allura se niddiskutu fuqha, ħalli nkunu nafu fiżikament għalxiex qegħdin nirreferu.

MR SPEAKER: L-Onor.

CARMELO ABELA: Sur President, naħseb li t-tieni paragrafu tal-ittra tal-Prim Ministru tat il-punt tat-tluq għall-House Business Committee kif għandu jimxi.

Apparti r-referenza li għamilt int għal dak li sar fil-Kamra, fejn donnu kien hemm konverġenza bejn il-Kap tal-Oppożizzjoni u l-Prim Ministru fuq the way forward, għall-inqas kif fhimt jien, u anke l-fatt li l-Prim Ministru ddikjara li hemm moħħ miftuħ fuq x'se jiġri minn ċerti spazji li hemm fil-binjiet - binja minnhom iktar mill-oħra, għax il-binja li hija eqreb lejn in-naħa tat-teatru hija tailor-made għal chamber tal-Parlament, mentri fil-binja l-oħra li hija lejn id-daħla tal-Belt jista' jkun hemm affarijiet oħrajn li wieħed irid jesplora flimkien - s'issa, kif iddikjara l-Prim Ministru fil-Parlament, m'hemm l-ebda deċiżjoni fuq l-użu tiegħu.

Jiġifieri, biex inwieġeb għal dak li qal l-Onor.

Agius, m'hemm l-ebda deċiżjoni.

Allura naħseb the way forward, jekk ikun hemm qbil, huwa li dan il-Kumitat ikollu brief - u hawn imsemmi kemm id-Deputat Prim Ministru, il-Ministru għat-Trasport u l-Infrastruttura li hu responsabbli mill-proġett u anke l-Onor.

Charles Buhagiar li huwa l-konsulent tal-Prim Ministru - dwar fiex jinsab ix-xogħol u forsi jkollna l-pjanti għall-bini l-ġdid, kif spjega l-Onor.

Agius, li jidher li dan il-Kumitat uffiċjalment ma kellniex.

Sur President, inti kont semmejt li ssir visit on site ta' dan il-Parlament, imbagħad wara li nagħmlu dan, nagħmlu konsultazzjoni iktar pubblika, iktar miftuħa, jiġifieri mhux biss konsultazzjoni bejn Gvern u Oppożizzjoni f'dan il-Kumitat imma naraw the way forward permezz ta' konsultazzjoni iktar wiesgħa mal-pubbliku inġenerali.

Naħseb din tista' tkun linja ta' qbil.

MR SPEAKER: L-Onor.

DEBORAH SCHEMBRI: Sur President, nixtieq li meta din il-konsultazzjoni tinfetaħ għall-pubbliku, il-pubbliku jkun informat sew fuq il-partijiet li diġà huma mfasslin, x'użu suppost se jsir minnhom, għax billi nistaqsu x'jixtiequ li jsir minnhom mingħajr ma ngħidu diġà x'hemm intenzjonat għalihom, jista' jkun li n-nies jitfixklu x'inhuma l-prijoritajiet ta' dan il-Parlament.

Nixtieq ngħid ukoll li qabel ma tibda ssir din il-konsultazzjoni rridu naraw jekk il-Parlament u l-funzjonijiet, pereżempju, tal-kumitati ta' dan il-Parlament humiex se jibqgħu iktar 'il quddiem peress li se jkun hemm anke bdil fil-Kostituzzjoni, jekk l-importanza li se jingħataw il-kumitati hijiex se tkun waħda ikbar għax il-kmamar tal-kumitati li kienu ġew minsijin, intefgħu fil-basement.

Irridu naraw għandhomx jibqgħu hemm u jekk hemmx biżżejjed.

MR SPEAKER: Naħseb li, kif qed jgħid l-Onor.

Abela, l-ewwel ħaġa li għandha ssir hija preżentazzjoni bil-pjanti u bl-ispjega kollha.

Irridu niftiehmu fuq data.

L-Onor.

LOUIS GRECH: Sur President, il-punt tat-tluq għandu jkun x'inhi l-intenzjoni tagħna, x'irridu minn dan l-eżerċizzju.

Aħna nixtiequ li jsir l-aħjar użu minn dan il-bini.

Id-dettalji, jiġifieri bħal pjanti li dan il-kumitat ikollu bżonn, imbagħad wieħed jarahom meta jibda dak il-proċess, għax inutli nibdew bid-dettalji llum meta lanqas biss nafu x'hemm involut.

Wieħed irid jara l-kwestjoni ta' spazju, kwestjoni ta' jekk hux se nkabbru fil-futur, imma l-ewwel pass li rridu nagħmlu f'dan l-istadju huwa li nifhmu x'inhi l-intenzjoni tagħha, li kemm aħna u iktar u iktar iċ-ċittadini jifhmu x'se nagħmlu bih.

Wieħed irid jifhem x'sar, jekk hemm problemi fih ngħidu x'inhuma dawk il-problemi u kif se nsolvuhom.

MR SPEAKER: Naqblu li għandna niffissaw data biex ikollna l-preżentazzjoni tal-pjanti u l-ispjegazzjoni tax-xogħol?

LOUIS GRECH: Tajjeb.

Mela ejja niftiehmu fuq data.

Nagħmmluha bħal-lum ġimgħa fit-3.00 p.m. jew it-3.30 p.m.?

Allura ninformaw lill-Onor.

Joe Mizzi u lill-Onor.

Charles Buhagiar, kif semma l-Prim Ministru fl-ittra tiegħu, u min-naħa tal-Gvern jinforma lil xi uffiċjali oħra inkarigati mix-xogħlijiet.

Qegħdin ngħidu għat-Tlieta, 14 ta' Mejju, 2013 fit-3.30 p.m.

LOUIS GRECH: Issa rrid nistaqsi daqsxejn jekk hux tajjeb għall-oħrajn.

DAVID AGIUS: Fil-każ, fuq ħin u data, nitkellmu ftit mal-iSpeaker.

MR SPEAKER: Bħala data qed ngħidu 14 ta' Mejju.

DAVID AGIUS: Jekk ma jkunx l-14 ta' Mejju, mhux se noqogħdu nerġgħu niġu fil-House Business Committee, insibu ġurnata oħra.

MR SPEAKER: Ngħaddi għall-item li jmiss.

Għandi rikjesta min-naħa tal-GRTU li rrid ngħaddiha lill-House Business Committee.

Nhar l-Erbgħa, 8 ta' Mejju, għandhom bżonn xi spazju għall-parking mill-10.00 a.m. sas-2..00 p.m. minħabba li għandhom event fl-uffiċini tagħhom.

Ma naħsibx li hemm problemi, hux hekk?

CARMELO ABELA: Jaraw xi spazji għandhom bżonn u jikkomunikaw mal-pulizija.

Għandi nifhem li mhux se jieħdu l-ispazji kollha.

MR SPEAKER: Onor. Abela, bilfors ridt inġibha hawnhekk din it-talba.

L-aħħar item u nagħlqu.

Jien ħadt inizjattiva flimkien mal-istaff tiegħi li nagħmel abbozz ta' ktejjeb dwar il-Kamra tad-Deputati, it-Tnax-il Parlament, bl-iskop li jservi ta' informazzjoni dwar, fost affarijiet oħra, l-għamla tal-Parlament – hemm il-grupp tal-Gvern, il-grupp tal-Oppożizzjoni u l-portafolli ministerjali - il-kompożizzjoni tal-Kumitati tal-Kamra u tad-Delegazzjonijiet Parlamentari, kif ukoll dwar il-benefiċċji li huma intitolati għalihom il-Membri u l-ex Membri.

L-Onor.

DAVID AGIUS: Sur President, naħseb li l-publishing date hija intenzjonata għall-ġimgħa d-dieħla, mhux immedjatament.

(Interruzzjonijiet)

DAVID AGIUS: Qed ngħid hekk biex ma ngħaġġlux fin-nomenclatures.

Fil-fatt hemm xi żbalji żgħar - diġà niżżilna xi ismijiet - forsi ġrejt ftit jien …

Hemm xi items oħra li tistgħu tqajmu?

L-Onor.

LOUIS GRECH: Sur President, min-naħa tagħna m'għandniex iktar items x'inressqu.

MR SPEAKER: Ninforma lill-Kamra li kemm l-ittra li bagħat lili l-Prim Ministru u kemm l-ittra li bgħatt lilu jien, la qrajthom, se jkunu għall-pubbliku.

Naġġornaw għall-14 ta' Mejju, 2013.

Fis-7.45 p.m. il-Kumitat aġġorna għal nhar it-Tlieta, 14 ta' Mejju 2013 fit-3.30 p.m.

Proceedings, agenda, minutes and transcripts of the parliamentary committees hbc